
për miratimin e strategjisë ndërsektoriale të luftës kundër krimit të organizuar, trafiqeve dhe terRorizmit

Në mbështetje të nenit 100 të Kushtetutës, me propozimin e Ministrit të Brendshëm, Këshilli i Ministrave

Vendosi:

1. Miratimin e strategjisë ndërsektoriale të luftës kundër krimit të organizuar, trafiqeve dhe terrorizmit, sipas tekstit, që i bashkëlidhet këtij vendimi.
2. Ngarkohet Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri 
Sali Berisha

Strategjia ndërsektoriale e luftËs kundËr krimit tË organizuar, trafiqeve dhe terrorizimit

Hyrje

Hartimi i kësaj strategjie është jo vetem një detyrim që rrjedh nga prioriteti që ka përcaktuar Shqipëria për të luftuar krimin e organizuar dhe gjithë format e shfaqjes së tij, ajo rrjedhon nga nevoja e implementimit të detyrimeve që dalin nga strategjia rajonale e miratuar në Brijuni, rrjedhon nga nevoja për të harmonizuar e koordinuar më mirë gjithë strategjitë e veçanta të miratuara apo që janë në proces miratimi deri tani.
Kjo strategji merr përsipër të përcaktojë prioritetet strategjike të luftës kundër krimit të organizuar, të përcaktojë objektivat e gjithë institucioneve që marrin detyrime në luftën kundër krimit të organizuar si dhe të harmonizojë veprimet ndërinstitucionale për arritjen e objektivave të përcaktuara. Ajo synon gjithashtu:
- të identifikojë gjerësisht fenomenin e krimit të organizuar dhe fenomenet e tjera pjesë e kësaj strategjie, duke bërë një analizë thelbësore të shkaqeve e faktorëve të zhvillimit;
- të pasqyrojë veprimtarinë institucionale të gjithë aktorëve që marrin detyrime për luftën kundër krimit të organizuar;
- të diagnostifikoje gjendjen në të cilën ndodhet vendi ynë, kryesisht nëpërmjet dokumenteve, masmedias apo informacioneve të institucioneve ndërkombëtare; 
- të përcaktojë prioritetet e objektivat që do të arrihen në minimizimin e krimit të organizuar, duke përmendur format kryesore të shfaqies së krimit të organizuar; 
- të përcaktojë masat që duhet të merren nga institucionet e ndryshme për arritjen e objektivave;
- të përcaktojë rrugët e monitorimit të implementimit të strategjisë.
- të përcaktojë nevojat financiare apo burimet e mundshme financiare për realizimin e aktiviteteve në funksion të implementimit të kësaj strategjie apo strategjive të tjera sektoriale.
Lufta kundër krimit të organizuar nuk duhet parë dhe kuptuar thjesht si përgjegjësi vetëm e policisë së shtetit. Partneriteti midis aktorësh të ndryshëm është element shumë i domosdoshëm i efikasitetit të kësaj lufte. Prandaj dhe strategjia merr përsipër të bëjë ndarjen e detyrave e masave që do të merren nga institucionet e ndryshme. Natyrisht pesha më e madhe e përgjegjësisë dhe e veprimtarisë sinjikative për treguesit e luftës do t’i mbetet Policisë së Shtetit, e cila duhet të realizojë edhe përqëndrimin e informacionit dhe shpërndarjen e saj sipas objektit të punës së secilit aktor.

Aktualisht, Shqipëria është pjestare në një sërë nismash rajonale e më gjerë si dhe është antare e organizatës SECI, Interpol; gjithashtu ka ratifikuar e nënshkruar një sërë konventash e marrëveshjesh ndërkombëtare. Nisur nga sa më sipër dhe nga analiza e faktorëve politiko-socialë, ekonomike, ligjore e teknologjike, si prioritete kryesore të policisë së shtetit në luftë kundër krimit të organizuar do të jenë:
1. Lufta kundër drogave; 
2. Lufta kundër trafiqeve të paligjshme dhe konkretisht:
- Lufta kundër trafikimit të qenieve njerëzore dhe kontrabandimit të njerëzve;
- Lufta kundër trafikimit të armëve;
- Lufta kundër trafikimit të makinave të vjedhura;
- Lufta kundër trafikimit të veprave të artit;
- Lufta kundër pastrimit të parave dhe korrupsionit.
- Lufta kundër terrorizmit.
Lufta kundër krimit të organizuar mbetet një ndër prioritetet më kryesore të veprimtarisë së institucioneve që kanë detyrime, ashtu dhe Policisë së Shtetit. Kjo e lidhur me vetë pasojat dhe rrezikshmërinë e lartë shoqërore që ka ky fenomen. Krimi i organizuar në vetvete përmbledh shumë aspekte të veprimtarisë kriminale dhe kjo strategji do të bëjë të mundur të vlerësojë situatën, identifikimin e problemeve, si dhe përcaktimin e masave dhe formave të reja që do të përdorin gjithë institucionet kundër këtij fenomeni. 
Prioritet e këtij dokumenti u identifikuan duke marrë në konsideratë prioritet qeverisëse për periudhën 2005-2009, detyrimet që rrjedhin nga strategjia sektoriale 7-vjeçare e Policisë së Shtetit, detyrimet që rrjedhin nga Plani Kombëtar i Zbatimit të MSA-se dhe Plani i Veprimit për Anëtarësim në NATO, detyrimet e strategjive të tjera që janë në fazën e implementimit dhe që janë hartuar për luftën kundër formave të veçanta të shfaqjes së krimit të organizuar, si ajo kundër drogës, kundër trafiqeve të qënieve njerëzore, strategjia antiterror etj., si dhe nisur nga impakti që kanë këto dukuri dhe lufta kundër tyre mbi shoqërinë shqiptare dhe në imazhin e vendit tonë tek partnerët ndërkombëtarë. 
Është e rëndësishme që të theksojmë që në pjesën hyrëse të këtij dokumenti, se lufta kundër krimit të organizuar kërkon vizion, përcaktim objektivash dhe burimesh të nevojshme si dhe aftësi për të trajtuar këtë fenomen. Kjo strategji sjell metoda dhe modele të reja në menaxhimin e këtyre burimeve si dhe rritje të aftësive të punojësve të policisë që merren me luftën ndaj këtij fenomeni.
Si konkluzion, ambicia e organizatës së policisë dhe e gjithë institucioneve të tjera që kanë detyrime në këtë drejtim, është dhe do të mbetet, që nëpërmjet implementimit të këtyre objektivave e zbatimit të masave të parashikuara në këtë strategji si dhe në strategjitë e tjera sektoriale, ta bëjë Shqipërinë një vend të sigurt dhe tërheqës, si dhe të përmirësojë cilësinë e jetës së qytetarëve. Sigurisht prioritetet dhe objektivat e këtij dokumenti janë në përputhje me detyrimet që rrjedhin nga strategjitë egzistuese të cilat janë:
- Strategjia Kombëtare e Luftës kundër drogës 2006-2010;
- Strategjia Kombëtare e Luftës kundër Trafikimit të Fëmijëve 2008-2010;
- Strategjia Kombëtare e Luftës kundër Trafikimit të Qenieve Njerëzore 2008-2010.
- Strategjia kundër terrorizmit (e pamiratuar akoma);
- Strategjia Ndërsektoriale e Parandalimit, Luftës kundër Korrupsionit dhe Qeverisjes Transparente, 2007-2013;
- Strategjia e Menaxhimit të Integruar të Kufijve 2007-2013, miratuar me VKM nr.668, datë 29.9.2007;
- Strategjia Sektoriale e Rendit Publik 2007-2013, miratuar me VKM nr. 14, datë 9.1.2008.
Duke parë hapat e ndërmarra deri tani tani është krijuar besimi i nevojshëm se Qeveria shqiptare është plotësisht e angazhuar në forcimin e luftës ndaj fenomenit të krimit të organizuar, duke synuar arritjen e standardeve të kërkuara dhe plotësimin e angazhimeve të marra.

KREU I

[bookmark: _Toc197494870]1.1 Situata e krimit të organizuar në Shqipëri 
Situata e “krimit të organizuar” në Shqipëri kërkon një analizë të veçantë dhe të gjerë, duke mbledhur argumente, fakte e prova për rrugën e zhvillimit dhe format e shfaqjes.
Pas viteve 90’ janë disa faktore që ndikuan në zhvillimin gradual të krimit të organizuar në Shqipëri, fillimisht i shfaqur në forma të thjeshta të grupeve kriminale dhe më pas në grupe të strukturuara e të organizuara. Faktorët kryesorë që studiuesit renditin për zhvillimin e kësaj forme të ashpër të kriminalitetit janë:
- Vendosja e kontakteve midis elementëve me tendenca kriminale shqiptare me ata të vendeve fqinjë, marrja e eksperiencës së tyre si dhe i formave të zhvillimit të këtij krimi;
- Ndërgjegjësimi i pakët i komunitetit për rrezikshmerinë dhe pasojat e krimit të organizuar;
- Fitimi maksimal i siguruar nëpërmjet krimit të organizuar për një periudhë kohe shumë të shkurtër;
- Nivel i lartë varfërie pothuajse në të gjithë vendin;
- Pozicioni gjeografik i vendit në udhëkryqet midis lindjes e perëndimit;
- Nivel i ulët i reagimit të institucioneve të shtetit, për të përballuar, goditur e ndërprerë lindjen e zhvillimin e formave të krimit të organizuar në Shqipëri;
- Mungesa e instrumenteve ligjorë të nëvojshme në luftën kundër krimit të organizuar;
- Rritja e korrupsionit  sidomos në strukturat e zbatimit të ligjit, gjykatë, prokurori e polici.
Për shkak të këtyre faktorëve, si dhe të shkaqeve të tjera, brenda një periudhe të shkurtër kohe, Shqipëria filloj të përmendet në raportet e institucioneve ndërkombëtare si një vend burim i një kriminaliteti të lartë. Gradualisht grupet kriminale shqiptare me kalimin e viteve u bënë konkurrentë të grupeve kriminale italiane, franceze, belge, angleze, greke etj.
Krahas lindjes dhe zhvillimit të krimit të organizuar në Shqipëri, lindi edhe reagimi i institucioneve të shtetit dhe kryesisht i organeve të specializuara për t’u vënë në dijeni si dhe goditur raste tipike të disa formave të shfaqjes në krimit të organizuar si-trafikut të lëndëve narkotike, - trafikut të qenieve njerëzore dhe sidomos trafikut të femrave për shfrytëzim për prostitucion, - kontrabandës si dhe veprave të tjera penale të lidhura me trafiqe të paligjshme.
Ndërkohë janë konstatuar edhe tendenca të krijimit të organizatave kriminale me synime kriminale, të cilat filluan të kryejnë vepra të rënda si vrasje, grabitje me armë, rrëmbime personi, deri në akte terroriste të përdorimit të lëndëve plasëse etj. Organizime kriminale të mirëfillta ishin edhe disa nga firmat piramidale që u krijuan në Shqipëri, me tendencë për pastrim parash apo edhe synime të tjera kriminale.
Për vite të tëra reagimi ndaj një situate kriminale në rritje ka qenë i dobët, përforcuar dhe nga faktorë të tjerë si presioni, korrupsioni, frika e pasiguria, etj. Ishte presioni i madh nga organizmat ndërkombëtare dhe nga vetë komuniteti që bëri të ndërmarren hapa institucionalë në luftën kundër krimit të organizuar në Shqipëri si dhe disa formave të shfaqjes së tij si – luftës kundër trafikut të njerëzve, femrave apo fëmijëve, luftës kundër trafikut të armëve, luftës kundër trafikut të makinave, trafikut të lëndëve narkotike e kundër kultivimit të bimëve narkotike. 
Vetëm në vitet 2005-2007 janë goditur dhe çuar deri në fund disa procese të luftës së krimit të organizuar të cilat kanë ndikuar pozitivisht në rritjen e besimit dhe opinionit të komunitetit.
Ndikim pozitiv në luftën kundër krimit të organizuar pati edhe fillimi i dënimeve me burgime të rënda i personave të kapur për trafiqe të paligjshme, e vepra të tjera të rënda të lidhura me krimin e organizuar.
Gjendja pozitive që shfaqet në luftën kundër krimit të organizuar është edhe rrjedhojë e miratimit të instrumenteve ligjorë efikase si dhe aplikimit të eksperiencave më të mira në këtë drejtim, pranimit, ratifikimit dhe implementimit të akteve ndërkombëtare për luftën kundër krimit të organizuar dhe terrorizmit.
Implementimi i ligjit nr.9284 date 30.9.2004 “Për parandalimin dhe goditjen e krimit të organizuar” bëri të mundur rritjen  cilësore të nivelit të identifikimit, hetimit e grumbullimit të provave për goditjen e autorëve që kryejnë vepra penale në lidhje me krimin e organizuar ose forma të shfaqjes së tij, krijoj mundësinë e kryerjes së veprimeve për sekuestrimin e konfiskimin e pasurisë së vënë si rezultat  i kryerjes së veprimtarisë kriminale, si dhe krijimit të Komitetit Këshillues për Masat kundër krimit të Organizuar për monitorimin e veprimtarisë  të bashkërendimit të punës së institucioneve në zbatim të ligjit, për vlerësimin e ecurisë së administrimit dhe përdorimit të pasurive të sekuestruara e konfiskuara, për dhënien e mendimit për kërkesat për financim të projekteve nga Fondi i Posaçëm për Parandalimin e Kriminalitetit dhe Edukimin Ligjor, si dhe për çështje të tjera që lidhen me parandalimin e goditjen e krimit të organizuar.
[bookmark: _Toc184457609][bookmark: _Toc197494871]1.2 Disa masa të marra për luftën kundër krimit të organizuar
Qeveria në programin e saj përcaktoi si një ndër prioritetet kryesore luftën ndaj Krimit të Organizuar dhe shkatërrimin e organizatave kriminale dhe pjesëmarrjen pa rezerva në luftën globale kundër terrorizmit përkrah SHBA-së dhe vendeve të tjera perëndimore. Në programin e Qeverisë (2005 – 2009) për Ministrinë e Brendshme theksohet forcimi e garantimi i rendit dhe sigurisë publike, individuale e komunitare si angazhim parësor me moton “Tolerancë zero ndaj krimit”. Lufta kundër krimit të organizuar, trafiqeve në përgjithësi dhe qenieve njerëzore në veçanti, si dhe lufta kundër pastrrimit të parave do të jetë përparësi. Për këtë qëllim do të bëhen edhe ndryshime ligjore duke parashikuar dënime maksimale dhe nivel të prerë dënimi për këto vepra penale.
Në përmbushje të angazhimeve dhe prioriteteve të qeverisë, brenda kësaj periudhe janë ndërmarrë disa hapa konkrete si: 
- Ngritja e Njësisë Antitrafik e cila funksionon në bazë të urdhrit të kryeministrit nr. 203, datë 19.12.2005. Kjo strukturë ka për detyrë kryesore monitorimin e aktiviteteve të institucioneve të ngarkuara për zbatimin e Strategjisë Kombëtare të Luftës kundër Trafikut të Qenieve Njerëzore, bashkërendimin e punës me këto institucione, mbledhjen e informacioneve dhe të dhënave për çështje që lidhen me këtë fenomen etj., është kërkuar nga të gjitha institucionet që janë të përfshira në parandalimin dhe luftën kundër trafikut të qenieve njerëzore, raportim të masave të realizuara në bazë të planeve të veprimeve dhe më e rëndësishmja propzime për përmirësimin e Strategjisë në përputhje me prioritetet dhe programin e qeverisë, si në hartimin e masave konkrete dhe të prekshme me tregues suksesi ashtu edhe në vendosjen e afateve reale në përmbushjen e tyre. 
- U hartua raporti për realizimet, i cili iu shpërnda për informacion të gjitha palëve të interesuara vendase dhe të huaja. 
- U ratifikua marrëveshja me Greqinë për mbrojtjen dhe ndihmën e fëmijëve viktima të trafikut. 
Me ligjin nr.9642, datë 20.11.2006 “Për Ratifikimin e Konventës së Këshillit të Europës “Për masat kundër trafikimit të qenieve njerëzore”” është ratifikuar nga Kuvendi i Shqipërisë Konventa e Këshillit të Europës “Për masat kundër trafikimit të qenieve njerëzore”. Gjithashtu, me vendim të Këshillit të Ministrave, u miratua moratoriumi 3-vjeçar për mjetet e lundrimit, me qëllim parandalimin e trafikut nëpërmjet detit. U ngritën Komitetet Antitrafik në nivel lokal, me përfaqësues nga drejtoritë e policive nëpër rrethe, drejtorite arsimore, përfaqësues nga pushteti lokal dhe atyre të shërbimeve sociale. Menaxhimi me i mirë i kufijve dhe aftësimi i seksioneve antitrafik të policisë do t’i shërbejnë gjithashtu këtij qëllimi, për një luftë më efikase ndaj këtij fenomeni. Ndryshime në kuadrin ligjor lidhur me trafikimin si dhe mbrojtja e femijeve u përcaktua gjithashtu si një prioritet.
Edhe në fushën  e terrorizmit, Shqipëria është një vend aktiv në luftën globale antiterror. Është hartuar një sistem i tërë kombëtar që rregullon strategjinë vepruese ndaj terrorizimit dhe bashkëpunimin ndërministror në parandalimin dhe goditjen e terrorizmit në mënyrë të vazhdueshme. Qeveria Shqiptare ka hartuar një sërë dokumentesh themelore siç janë: Plani i veprimit në luftën kundër terrorizmit, Ngritja e Komitetit Ndërministerial për Poltikat e Sigurisë. Vëmendje i është kushtuar hartimit të kuadrit të duhur ligjor për të mundësiuar një bashkëpunim dhe një veprim sa më të koordinuar institucional. Është ngritur Komiteti Ndërministerial për Politikat e Sigurisë, Byroja Koordinative, është hartuar urdhri i përbashkët i Ministrit të Mbrojtjes dhe SHISH-it etj. Shqipëria ka ratifikuar disa nga marrëveshjet  ndërkombëtare qe lidhen me luftën kudër terrorizmit, dhe është në bashkëpunim të vazhdueshëm me partnerët ndërkombetar për shkëmbim informacioni e eksperience në këtë drejtim. Në këtë kuadër parlamenti shqiptar ka ratifikuar një numër ligjesh për të garantuar një bazë sa me të plotë ligjore për përfshirjen e strukturave të FA dhe institucioneve të tjera shtetërore në luftën kundër terrorizimit dhe për të autorizuar mbështetjen e duhur dhe të kerkuar nga organizatat ndërkombëtare siç është NATO, BE etj. 
Me këtë kuader pjesë të veçanta të infrastrukturës sonë kombëtare mund të vihen në dispozicion të operacioneve dhe veprimeve të NATO në kudër të luftës antiterror dhe misioneve të tjera të saj.
[bookmark: _Toc197494872]1.3 Përcaktimi i krimit të organizuar sipas legjislacionit shqiptar dhe format e shfaqjes së tij
Në legjislacionin shqiptar, përkatësisht në nenin 28 të Kodit Penal, jepet ky përcaktim për organizatat kriminale:
1. Organizata kriminale është forma më e lartë e bashkëpunimit, në të cilën bëjnë pjesë tre ose më shumë persona dhe që dallohet nga shkalla e veçantë e organizimit, strukturimit, qëndrueshmërisë, kohëzgjatjes, si dhe nga qëllimi për kryerjen e një a më shumë veprave penale, për të realizuar përfitime materiale dhe jo materiale. 
Organizata kriminale, për realizimin e qëllimeve të saj, përdor forcën, mjetet e tjera të kërcënimit, nënshtrimit dhe heshtjen për shkak të pjesëmarrjes dhe veprimtarisë së saj, për të kryer vepra penale, për të siguruar, në çdo mënyrë, administrimin ose vënien nën kontroll të veprimtarisë ekonomike, të koncesioneve, autorizimeve, sipërmarrjeve dhe shërbimeve publike, për të realizuar përfitime ose avantazhe të padrejta për vetë a personat e tjerë. 
2. Organizata terroriste është formë e veçantë e organizatës kriminale, që synon kryerjen e veprimeve të dhunshme për qëllime terroriste, si përmbysje të rendit kushtetues, turbullim të rëndë të rendit publik, ngjallje të frikës dhe pasigurisë në masë. 
3. Banda e armatosur është një formë e veçantë bashkëpunimi që, duke zotëruar armë, municione luftarakë dhe mjete të tjera të nevojshme, synon kryerjen e veprave penale, të parashikuara në krerët V,VI dhe VII të pjesës së posaçme të këtij Kodi.
4. Grupi i strukturuar kriminal është formë e veçantë bashkëpunimi, në të cilin bëjnë pjesë tre ose më shumë persona, për kryerjen e një a më shumë veprave penale, për të realizuar përfitime materiale dhe jo materiale. 
5. Krijimi dhe pjesëmarrja në një organizatë kriminale, organizatë terroriste, bandë të armatosur ose grup të strukturuar kriminal cilësohen si vepra penale dhe dënohen sipas parashikimeve të pjesës së posaçme të këtij Kodi ose të dispozitave të tjera penale të veçanta.
6. Anëtaret e organizatës kriminale, organizates terroriste, bandës se armatosur ose grupit të strukturuar kriminal janë përgjegjës për të gjitha veprat penale, të kryera prej tyre, në përmbushjen e qëllimeve të veprimtarise se tyre kriminale.
7. Pjesëtari i organizatës kriminale, organizatës terroriste, bandës së armatosur ose grupit të strukturuar kriminal, përfiton përjashtim nga dënimi ose uljen e tij, kur jep ndihmesë, që gjykohet vendimtare për njohjen e veprimtarisë së tyre, të bashkëpunëtorëve të tjerë, pasurive të zotëruara drejtpërdrejtë ose prej tyre, si edhe për veprimtaritë hetimore, që zhvillohen ndaj organizatave kriminale, organizatave terroriste, bandave të armatosura dhe grupeve të strukturuara kriminale[footnoteRef:1]*. [1: * Kodi Penal i Republikës së Shqipërisë, ndryshuar me ligjin nr.9275, datë 16.09.2004, neni 2] 

Krimi i organizuar është nga veprat penale me të rënda dhe ka format e shfaqjes së tij, të cilat do të jenë objekt i kësaj strategjie, që për efekte të analizimit dhe trajtimit do të merren të shkëputura. Kështu format kryesore të shfaqjes së krimit të organizuar janë:
- Krijimi i organizatave kriminale ose bandat e armatosura;
- Veprat penale në fushën  e drogave;
- Veprat penale në fushën  e trafiqeve të paligjshme, trafikut të personave, trafikut të femrave për prostitucion, trafikut të femijeve, trafikut të mjeteve motorike, trafikut të armeve;
- Veprat penale në fushën  e krimeve ekonomiko-financiare;
- Veprat penale në fushën  e pastrimit të parave;
- Vepra penale të vrasjes,akteve terroriste ose vrasjeve të cilësuara;
- Veprat penale të korrupsionit;
- Vepra penale të tjera të lidhura me sa sipër.
Këto forma të shfaqjes se krimit të organizuar shpesh ndeshen të ndërthurura në veprimtarine kriminale të autorëve të tyre, si dhe të shoqëruara edhe me krime të tjera si vrasje, rrëmbime personi, vjedhje me dhunë etj.
Lufta kundër krimit të organizuar mbetet një ndër prioritet me kryesore të veprimtarisë së Policisë së Shtetit si dhe të institucioneve të tjera. Kjo e lidhur me vetë pasojat dhe rrezikshmerine e lartë shoqërore që ka ky fenomen.
Krimi i organizuar në vetvete përmbledh shume aspekte të veprimtarise kriminale dhe ajo që do të mundësoje kjo strategji është vlerësimi i situatës dhe identifikimi i problemeve, si dhe përcaktimi i masave dhe formave të reja qe do të përdorin institucionet shqiptare kundër këtij fenomeni. 

[bookmark: _Toc197494873]KREU II

[bookmark: _Toc197494874]Fushat kryesore të veprimeve të institucioneve të shtetit në luftën kundër krimit të organizuar
Aktualisht, Shqipëria është pjestare në një sërë nismash rajonale e më gjerë si dhe është antare e organizatës SECI, Interpol; gjithashtu ka ratifikuar e nënshkruar një sërë konventash e marrëveshjesh ndërkombëtare e angazhime të tjera, për luftën kundër krimit të organizuar. 
Nisur nga sa më sipër dhe nga analiza e faktoreve politiko-sociale, ekonomike, ligjore e teknologjike, si prioritete kryesore të institucioneve shtetërore në luftë kundër krimit të organizuar do të jenë:
1. Lufta kundër organizatave kriminale, bandave e grupeve të strukturuara;
2. Lufta kundër drogave; 
3. Lufta kundër trafiqeve të tjera të paligjshme; 
4. Lufta kundër pastrimit të parave dhe korrupsionit;
5. Lufta kundër terrorizmit;
6. Lufta kundër korrupsionit.
Fusha e luftës kundër këtyre fenomeneve (krimit të organizuar dhe trafiqeve të paligjshme) është një ndër fushat prioritare për Qeverinë Shqiptare si dhe një element shumë i rëndësishëm në kuadër të integrimit të Shqipërisë në Bashkimin Evropian. Angazhimet e ndërmarra dhe objektivat e përcaktuara shkojnë në një linjë me detyrimet që rrjedhin nga Marrëveshja e Stabilizim-Asociimit.
Këto detyrime parashtrojnë domosdoshmërinë e angazhimit të Shqipërisë në nxitjen e bashkëpunimit rajonal dhe të marrëdhënieve të fqinjësisë së mirë për zhvillimin e projekteve me interes të përbashkët, për çështje që kanë të bëjnë me luftën kundër krimit të organizuar, migrimit të paligjshëm dhe trafikimit, duke përfshirë në veçanti atë të qënieve njerëzore, kontrabandën, trafikimin e paligjshëm të armëve dhe të makinave, kontrollin dhe sigurine e kufijve etj. Këto detyrime përbëjne një faktor kyç për zhvillimin e marrëdhënieve të bashkëpunimit mes Shqipërisë dhe vendeve të tjera, duke kontribuar në mënyrë të drejtpërdrejtë në stabilitetin rajonal.
Qeveria shqiptare është plotësisht e angazhuar në forcimin e luftës ndaj fenomenit të krimit të organizuar dhe trafiqeve të paligjshme, duke synuar arritjen e standarteve të kërkuara dhe plotësimin e angazhimeve të marra. Gjithashtu, vendi ynë ka një angazhim të konsiderueshem me forca dhe mjete në luftën kundër terror, në kuadër të operacioneve të NATO-s apo të koalicioneve të veçanta antiterror.
[bookmark: _Toc197494875]Baza ligjore për luftën kundër krimit të organizuar
Në fushën e krimit të organizuar dhe trafiqeve të paligjshme ekziston një bazë e gjerë legjislative, ku si legjislacion parësor mund të përmendet:
- Ligji nr.8920 datë 11.7.2002 “Për ratifikimin e Konventës së Kombeve të Bashkuara, kundër krimit të organizuar ndërkombëtar dhe dy protokolleve shtesë të saj; Protokolli i Palermos, i vitit 2000 “Për parandalimin, pengimin dhe ndëshkimin e trafikut të personave veçanërisht të femrave dhe fëmijëve, në plotësim të konventës së OKB-së “Kundër krimit të organizuar ndërkombëtar”.
- Ligj nr.9749, datë 4.6.2007 “Për Policinë e Shtetit”. 
- Ligji nr.8677, datë 2.11.2002 “Për organizimin dhe funksionimin e policisë Gjyqësore”.
- Ligji nr.7895, datë  27.1.1995 “Kodi Penal”, të cilit në mënyrë të vazhdueshme i janë bërë disa herë ndryshime duke shtuar figura të reja veprash penale kryesisht në fushën e luftës kundër krimit të organizuar.
- Ligji nr.7905, datë 21.3.1995 “Kodi i Procedurës Penale i Republikës së Shqipërisë”, të cilit i janë bërë gjatë këtyre viteve një sërë ndryshimesh dhe përmirësimesh në lidhje me procedimin penal të autorëve të krimit dhe aplikimin e teknikave dhe metodave speciale të hetimit.
- Ligji nr.9284, datë 30.9.2004 “Për parandalimin dhe goditjen e krimit të organizuar”. 
- Ligji nr.8610, datë 17.5.2000 “Për parandalimin e pastrimit të parave” i ndryshuar me ligjin nr.9804 datë 19.6.2003, hartuar në përputhje me standartet e Bashkimit Europian sipas direktivës 91/308/EC të datës 10.6.1991 “Për parandalimin e shfrytëzimit të sistemit financiar për pastrimin e parave” dhe direktivës 01/97/EC të datës 4.12.2001 e cila amendon direktivën 91/308/EC.
- Ligji nr.9258, datë 15.7.2004 “Për masat kundër financimit të terrorizmit”.
- Ligji nr.8722, datë 26.12.2000 “Për aderimin e Republikës së Shqipërisë në “Konventën e Kombeve të Bashkuara kundër trafikut të paligjshëm të drogave narkotike dhe të lëndëve psikotrope, 1988”.
- Ligji nr.8723, datë 26.12.2000 “Për aderimin e Republikës së Shqipërisë në “Konventën e vetme mbi drogat narkotike”, e ndryshuar nga Protokolli i vitit 1972 “Për ndryshimin e Konventës së Vetme mbi drogat narkotike, 1961”.
- Ligji nr.8965, datë 7.11.2002 “Për aderimin e Republikës së Shqipërisë në Konventën e Kombeve të Bashkuara mbi substancat narkotike e psikotrope, 1971”.
- Ligji nr.8750, datë 26.3.2001 “Për parandalimin dhe luftën ndaj trafikut të substancave narkotike ose psikotrope”.
- Ligji nr.7975, datë 26.7.1995 “Për barnat narkotike dhe lëndët psikotrope”. 

- Ligji nr.8874, datë 29.3.2002 “Për kontrollin e lëndëve që përdoren për fabrikimin e paligjshëm të lëndëve narkotike dhe psikotrope”.
[bookmark: _Toc197494876]Detyrat kryesore të institucioneve në luftën kundër krimit të organizuar e terrorizmit.
- Ministria e Brendshme (Policia e Shtetit) për organizimin e punës në drejtim të identifikimit të krimit të organizuar dhe goditjes së tij, arrestimit të autoreve dhe hetimit të tyre.
Në këtë institucion janë ngritur struktura speciale të luftës kundër krimit të organizuar në përbërje të Departamentit të Hetimit Kriminal në Drejtorinë e Përgjithshme të Policisë së Shtetit me organizim qendror e vendor.
Ndihmëse në këtë drejtim jep edhe Departamenti i Kufirit e Migracionit me masat e marra në drejtim të ruajtjes dhe kontrollit të kufirit, kontrollit e trajtimit të te huajve etj.
Specialistet e këtyre strukturave kanë atribute të grumbullimit të informacionit si dhe atribute të policise gjyqësore.
- Ministria e Brendshme do të organizoje veprimtarin e strukturave të policisë gjyqësore dhe të thellojë funksionimin e tyre që të jenë në gjendje të vihen në dijeni për tendenca të krimit të organizuar, ta mbajne nën kontroll atë, të sigurojnë provat e domosdoshme për arrestimin e fajtorëve, si dhe të mbrojë cështjen deri në dënimin e fajtorit. 
- Ministria e Drejtësisë në hartimin e legjislacionit në fushën e luftës kundër krimit të organizuar dhe të trafiqeve të paligjshme, si dhe në hartimin e politikave të goditjes së ashpër kundër autoreve të krimit të organizuar.
- Prokuroria e Përgjithshme në hetimin e rasteve kriminale të krimit të organizuar dhe zbulimin e plotë të veprimtarisë kriminale të autoreve, dokumentimin ligjor të veprimtarisë së tyre dhe propozimin për sanksione të rënda penale. 
- Prokuroria mbikëqyr aplikimin ligjor të metodave e teknikave të reja të investigimit të krimit të organizuar e terrorizmit duke siguruar prova ligjore për veprimtarinë e autorëve të saj.
- Shërbimi Informativ Shtetëror. Veprimtaria e tij përqendrohet në ato objektiva madhorë që vlerësohen ndër prioritetet e politikave shtetërore në rrugën drejt integrimit të plotë evropian të Shqipërisë, veçanërisht në problematikat e përballimit me sukses të rreziqeve e kërcënimeve të një luftë asimetrike, e kushtëzuar nga disa mundësi konjukturore të terrorizmit ndërkombëtar, kryesisht të tipit fondamentalist islamik, apo ndaj dukurive të krimit të organizuar, trafiqeve të paligjshme, drogës, kontrabandës, korrupsionit, evazionit fiskal, dhe synimeve që prekin integritetin e vendit. 

Si institucioni parësor i veprimtarisë së kualifikuar informative në fushën e sigurimit kombëtar, SHISH-i ka forcuar bashkëpunimin me struktura të tjera institucionale, vecanërisht me Ministrinë e Brendshme, jo vetëm në shkëmbim informacioni të klasifikuar, por edhe me investim konkret në operacione e kombinacione operative të përbashkëta. 
- Ministria e Punëve dhe Çështjeve Sociale, në kuadrin e akomodimit dhe riintegrimit të viktimave të trafikut, të ndjekjes se politikave të rehabilitimit të viktimave.
- Ministria e Transporteve për luftën kundër trafikut të mjeteve motorike e parandalimit të tij, nëpërmjet një sistemi të saktë regjistrimi e kontrolli.
- Ministria e Financave (Drejtorinë e Përgjithshme të Doganave dhe Drejtorinë e Përgjithshme të Luftës kundër Pastrimit të Parave, Drejtorinë e Tatimeve). 
a) Shërbimi Doganor Shqiptar
Përveç aktiviteteve të saj Shërbimit Doganor Shqiptar ka një mision të rëndësishëm mbrojtës që shtrihet edhe në: 
Mbrojtja e sigurisë kombëtare dhe rendit publik, përmes: a). Ndalimit të trafikut të jashtëligjshëm të armëve, eksploziveve, lëndëve helmuese; b) Kontrollit të sigurisë në aeroporte dhe porte, në kuadrin e luftës kundër terrorizmit; Ndalimit të trafikut të narkotikëve dhe substancave psikotrope; c). Kontrollit të parasë "së pisët"; d). Ndalimit të importit, eksportit, tranzitimit të materialeve që rrezikojnë sigurinë kombëtare.
b) Drejtoria e Përgjithshme kundër Pastrimit të Parave me mision “parandalimin e “pastrimit të parave” dhe në luftën kundër financimit të terrorizmit, nëpërmjet grumbullimit, verifikimit, vlerësimit, kontrollit, ruajtjes së informacioneve nga subjektet e ligjit, pezullimit, bllokimit dhe ngrirjes të çdo veprimi me qëllim parandalimin e transferimit, tjetërsimit ose kalimit të pasurisë dhe produkteve që rrjedhin nga veprimtaria kriminale”
c) Drejtoria e Përgjithshme e Tatimeve
Në kuadrin e strategjisë Ndërsektoriale të Luftës Kundër Krimit të Organizuar, Trafiqeve dhe Terrorizmit administrata Tatimore bashkëpununon me Drejtorinë e Parandalimit të Pastrimit të Parave, me Prokurorinë e përgjithshme si dhe me Policinë e Shtetit. 
Qëllimi është identifikimi i rasteve të pastrimit të parave si dhe i krimeve në fushën  ekonomike.
- Ministria e Mbrojtjes në grumbullimin e informacionit që ka të bëjë më sigurinë e hapësirës ajrore e detare të RSH, shkëmbimin dhe vënien e tij në dispozicion të strukturave të tjera shtetërore, mbështetjen e strukturave të rendit publik me kapacitete speciale në përballimin e situatave të rënduara publike dhe ato në kufirin shtetëror, kontrollin dhe parandalimin e trafiqeve në hapësirën detare si dhe dhënien e kontributeve reale ushtarake në operacione kundër terror në kuadër të organizmave rajonal dhe ndërkombëtar.
- Ministria e Punëve të Jashtme në drejtim të ndihmesës për bashkëpunimin ndërkombëtar në luftën kundër krimit të organizuar, në hartimin e nënshkrimin e marrëveshjeve, traktateve, e akteve të tjera ndërkombëtare etj.
- Ministria e Arsimit dhe Shkencës, e cila bashkëpunon me Ministrinë e Brendshme në përmbushje të aktmarrëveshjes dypalëshe “Për luftën kundër fenomenit të përdorimit, abuzimit dhe shpërndarjes së drogës në mjediset shkollore”. 
-  Ministria e Bujqësise e cila bashkëpunon me Ministrinë e Brendshme në përmbushje të aktmarrëveshjes dy palëshe “Për luftën kundër kultivimit të bimëve narkotike”.
-  Ministria e Shëndetësisë, e cila bashkëpunon me Ministrinë e Brendshme në përmbushje të aktmarrëveshjes dypalëshe “Për forcimin e masave të kontrollit kundër prekursorëve dhe drogave që përdoren në mjekësi”.







[bookmark: _Toc174774217][bookmark: _Toc197494877]KREU III

[bookmark: _Toc197494878]Identifikimi i formave kryesore të krimit të organizuar e terrorizmit
[bookmark: _Toc197494879]III. 1. Lufta kundër organizatave kriminale e bandave të armatosura.
Në Shqipëri ka patur tendenca për krijimin e organizatave kriminale e bandave të armatosura, të cilat janë luftuar qe në fazen e parë të krijimit të tyre, ose në momentin e identifikimit të tyre. 
Grupet e strukturuara kriminale shqiptare kanë patur tipare të organizatave kriminale dhe kanë synuar në përfitime materiale, në kryerjen e veprave penale të ndryshme si trafik droge, trafiqe të tjera të paligjshme si trafik të qënieve njerëzore, armëve, makinave, vrasje, grabitje e vjedhje. Bandat e armatosura u krijuan kryesisht në vitin 1997 dhe vazhduan për disa vjet aktivitetin e tyre kriminal të vjedhjeve, vrasjeve, grabitjeve etj.
Organizatat kriminale, bandat e armatosura, grupet e strukturuara kriminale apo grupet e tjera kriminale do të trajtohen në strategji sipas drejtimeve të zhvillimit të veprimtarise kriminale, ose sipas tendencës kryesore kriminale që ato kryejnë.
Grupet kriminale shqiptare janë përfshirë në trafikun ndërkombëtar të drogës, duke u bërë pjesë e rrjeteve të këtij trafiku, janë përfshirë në trafikun e qënieve njerëzore, veçanërisht në trafikun e femrave për prostitucion, në trafikun e armëve kryesisht me vendet fqinje si dhe në trafiqe të tjera të paligjshme.
Në luftën kundër organizatave kriminale e bandave të armatosura, përveç strukturave të prokurorisë e policisë së shtetit, detyrime të veçanta kanë edhe institucionet e tjera, si  strukturat e sistemit gjyqësor, shërbimet informative si: Shërbimi Informativ Kombëtar, Shërbimi Informativ i Ushtrisë etj. 
[bookmark: _Toc197494880]III. 2. Lufta kundër trafikut të drogës
Pozita e përshtatshme gjeografike e vendit tonë ka ndikim në fenomenin e trafikut të drogës. Grupet kriminale të përfshira në trafikimin e lëndëve narkotike e përdorin territorin shqiptar si vend tranzit për kalimin e drogave të forta, kryesisht heroinë, me destinacion vendet perëndimore. Një pjesë e kësaj sasie mbetet në vendin tonë me qëllim plotësimin e nevojave të brendshme e cila lidhet me numrin gjithnjë e në rritje të përdoruesve të drogave.
Vendi yne ende mbetet në listën e vendeve që kultivojnë canabis sativa edhe pse si pasojë e operacioneve të viteve të fundit është reduktuar ky fenomen, ende ekzistojne zona të vecanta ku konstatohen raste të kultivimit të canabis sativa. 
Pavarësisht eksperiencës së re, rezultatet e viteve të fundit kanë treguar sukses të policisë së shtetit ndaj këtij fenomeni. Sasitë e drogave që trafikohen drejt vendeve të destinacionit kanë ardhur në rënie konstante. Këto rezultate kanë lidhje me plotësimin pothuajse të plotë të legjislacionit në këtë fushë, përdorimin e formave dhe metodave të vecanta të hetimit, si dhe në rritjen e kapaciteteve të njësive të specializuara që merren me luftën kundër drogës.
Për zbatimin e detyrimeve që rrjedhin nga legjislacioni në fuqi në fushën e luftës kundër trafikimit të drogës, si dhe implementimit të strategjise antidroge e kësaj strategjie, përveç atyre të përmendura në kreun e II, janë përgjegjëse këto struktura e institucione:
Sektori i Luftës Kundër Drogës (Shërbimi Qendror i Luftës kundër Drogës), në Ministrinë e Brendshme, i cili përbën organin e vetëm përgjegjës për trajtimin në mënyrë të unifikuar të veprimtarisë së strukturave të policisë për veprat penale në fushën e drogës. Misioni i këtij sektori qendror është:
- kryerja e veprimtarisë koordinuese, bashkëvepruese, operacionale, administrative, hetimore për veprat penale në fushën e drogës dhe ato që i delegohen nga prokuroria në të gjithë territorin e Republikës së Shqipërisë si dhe detyra të tjera që i ngarkohen nga Kodi Penal dhe legjislacioni aktual në këtë fushë;
- bashkërendimi dhe koordinimi i veprimtarisë që buron nga bashkëpunimi policor ndërkombëtar dhe organizma të tjera ndërkombëtare që trajtojnë problemet e drogës;
- koordinimi i veprimtarisë operacionale midis Seksioneve të Luftës Kundër Drogës (zyrave rajonale) dhe strukturave të tjera që merren me luftën kundër krimit.

Institucione të tjera përgjegjëse për luftën kundër drogës, përveç atyre të përmendura në kreun e II janë edhe:
Qendra Kombëtare për kontrollin mbi drogat, e cila është përgjegjëse për analizat dhe mbikëqyrjen administrative në lidhje me kontrollin e drogave që përdoren në mënyrë të ligjshme.
Departamenti farmaceutik, i cili është përgjegjës për zbatimin e ligjit lidhur me:
monitorimin e aktiviteteve farmaceutike nëpërmjet Shërbimit të inspektimit farmaceutik.
 Instituti i Shëndetit Publik, i cili monitoron praktikat lidhur me përshkrimet e recetave dhe përgatit udhëzues për përshkrimin e ilaçeve me përmbajtje narkotike.
[bookmark: _Toc197494881]III. 3. Lufta kundër trafiqeve të tjera të paligjshme 
Fenomeni më i përhapur i trafiqeve të paligjshme ka qënë ai i trafikimit të qënieve njerëzore, ku si rezultat i hartimit të një strategjie të vecantë për luftën kundër trafikimit të qenieve njerëzore, angazhimit dhe mbështetjes së dhënë (një sëre iniciativash për krijimin e komiteteve dhe grupeve të përbashkëta për të luftuar këtë fenomen) janë arritur suksese të konsiderueshme. Nisur nga ky sukses mund të pranojmë se Shqipëria nuk konsiderohet me një vend tranzitimi i qënieve njerëzore. Aktualisht në jemi një vend destinacioni i trafikut të makinave të vjedhura. Përsa i përket trafikut të armëve dhe municioneve luftarake në mbetimi vend i origjinës dhe i tranzitimit. 
Si rrjedhojë e përdorimit të formave dhe metodave të vecanta të hetimit, suksese janë arritur dhe në luftën kundër trafiqeve të tjera të paligjshme. 
Me përfaqësues nga Ministria e Brendshme, Ministria e Punës, Çështjeve Sociale dhe Shanseve të Barabarta dhe Ministria e Punëve të Jashtme, në Maj të vitit 2006 është ngritur Autoriteti Përgjegjës për Mekanizmin Kombëtar Referues të rasteve të viktimave të trafikut për të bashkërenduar procesin e referimit, dhënies se mbrojtjes fillestare dhe rehabilitimit afatgjatë të viktimave të trafikut, në bashkëpunim të ngushtë me shërbimin social shtetëror, përfaqësitë shqiptare diplomatike jashtë vendit dhe me qendrat e specializuara për strehimin e viktimave të trafikut në vend.
Janë ngritur Komitete Rajonale Antitrafik, me urdhër të Kryeministrit nr.139, datë 19.6.2006 “Për krijimin e komiteteve rajonale të luftës kundër trafikut të qenieve njerëzore“. Këto komitete luajnë një rol të rëndësishëm në trajtimin e rasteve të identifikuara si viktima apo viktimave potenciale të trafikut.
[bookmark: _Toc174774219][bookmark: _Toc197494882]III. 4 . Parandalimi i pastrimit të parave 
Në drejtimin e parandalimit të pastrimit të parave synohet forcimi i luftës kundër pastrimit të parave me origjinë nga trafiqet ilegale dhe terrorizmi si dhe për dekriminalizimin e aktivitetit ekonomik në vend. Në këtë mënyrë synohet që t’i shërbehet rritjes së besueshmërisë në vend dhe në sistemin e tij ekonomik e ligjor.
Për realizimin e këtij synimi kërkohet bashkëpunim i mire brenda vendit midis agjencive që punojnë në këtë drejtim si dhe me vendet e tjera me qëllim parandalimin e përdorimit të sistemeve të tyre financiare për pastrimin e të ardhurave nga aktivitete kriminale në përgjithësi, si dhe përdorimin e tyre për qëllime të financimit të terrorizmit. Bashkëpunimi në këtë fushë do të mbështetet në zbatimin e standardeve dhe mekanizmave të përshtatshëm, për luftimin e pastrimit të parave dhe financimit të terrorizmit, duke u fokusuar në mënyrë të veçantë në standartet e Bashkimit Evropian dhe instrumentave të tjerë ndërkombëtare në këtë fushë.
Kuadri institucional ekzistues
Për zbatimin e detyrimeve që rrjedhin nga legjislacioni në fuqi në fushën e parandalimit të pastrimit të parave janë përgjegjëse këto struktura:
a) Drejtoria e Përgjithshme e Parandalimit të Pastrimit të Parave (DPPPP), e cila është në rolin e njësisë së inteligjencës financiare.
b) Komiteti i Bashkërendimit të Luftës kundër Pastrimit të Parave (KBLKPP). Ky komitet drejtohet nga Kryeministri dhe në përbërje ka Ministrin e Financave, Ministrin e Punëve të Jashtme, Ministrin e Mbrojtjes, Ministrin e Brendshem, Ministrin e Drejtësise, Prokurorin e Përgjithshëm, Guvernatorin e Bankës së Shqipërisë, Drejtorin e SHISH-it dhe Inspektorin e Përgjithshëm të ILDKP-së. 
c) Drejtoria e Krimeve Ekonomiko-Financiare dhe Drejtoria e Luftës Kundër Krimit të Organizuar pranë Departamentit të Hetimit Kriminal, në Ministrinë e Brendshme.
a) Drejtoria e Përgjithshme e Parandalimit të Pastrimit të Parave (DPPPP), e cila është në rolin e njësisë së inteligjencës financiare. Misioni i kësaj Drejtorie konsiston në:
- Parandalimin e “pastrimit të parave” dhe në luftën kundër financimit të terrorizmit, nëpërmjet grumbullimit, verifikimit, vlerësimit, kontrollit, ruajtjes së informacioneve nga subjektet e ligjit, pezullimit, bllokimit dhe ngrirjes të çdo veprimi me qëllim parandalimin e transferimit, tjetërsimit ose kalimit të pasurisë dhe produkteve që rrjedhin nga veprimtaria kriminale;
- Bashkërendimin me struktura të tjera të zbatimit të ligjit të tilla si Ministria e Brendshme, Prokuroria e Përgjithëshme, Shërbimi Informativ Kombëtar dhe me Organizma homologe dhe Institucione ndërkombëtare.
- Hartimin e programeve të bashkëpunimit dhe asistencave të ndërsjellta në drejtim të parandalimit të “pastrimit të parave” me vende të ndryshme, në bazë të konventave ndërkombëtare të nënshkruara dhe ratifikuara. 
b) Komiteti i Bashkërendimit të Luftës kundër Pastrimit të Parave (KBLKPP). Komiteti i Bashkërendimit të Luftës kundër Pastrimit të Parave është përgjegjës për përcaktimin e drejtimeve të politikës  së përgjithshme shteterore në fushën  e parandalimit dhe luftës kundër pastrimit të parave dhe financimit të terrorizmit. 
Komiteti drejtohet nga Kryeministri dhe në përbërje ka Ministrin e Financave, Ministrin e Punëve të Jashtme, Ministrin e Mbrojtjes, Ministrin e Brendshëm, Ministrin e Drejtësisë, Prokurorin e Përgjithshëm, Guvernatorin e Bankës se Shqipërisë, Drejtorin e SHISH-it dhe Inspektorin e Përgjithshëm të ILDKP-se.  Komiteti mblidhet të paktën një herë në vit për të shqyrtuar dhe analizuar raportet për veprimtaritë e kryera nga autoriteti përgjegjës, si dhe raportet për dokumentat e përgatitura nga institucionet dhe organizmat ndërkombëtare, të cilat ushtrojnë veprimtaritë e tyre në fushën  e luftës kundër pastrimit të parave dhe financimit të terrorizmit. Drejtori i Përgjithshëm i Autoritetit Përgjegjës i ofron komitetit, sipas kërkesës së tij dhe vepron si këshilltar në mbledhjet e këtij komiteti. 
Në mbledhjen e komitetit mund të ftohen për të marre pjesë ministra, deputetë, drejtues ose përfaqësues të institucioneve dhe ekspertë në fushën  e parandalimit dhe luftës kundër pastrimit të parave dhe financimit të terrorizmit. 
Komiteti mund të krijojë grupe pune teknike dhe/ose operacionale për të ndihmuar në kryerjen e funksioneve që ka, si dhe për studimin e tipologjive dhe të teknikave të pastrimit të parave dhe financimit të terrorizmit. 
Rregullat e funksionimit të komitetit përcaktohen në rregulloren e brendshme, të miratuar nga ky komitet. 
c) Sektori i Luftës Kundër Pastrimit të Parave në Drejtorinë e Luftës Kundër Krimit të Organizuar të Departamentit të Hetimit Kriminal, në Ministrinë e Brendshme. Detyra e këtij sektori është drejtimi, bashkërendimi, kontrolli dhe ushtrimi i veprimtarisë për parandalimin, zbulimin, dokumentimin dhe ndërprerjen e aktivitetit kriminal në fushën e pastrimit të parave dhe krimeve në fushën ekonomike dhe financiare.
Drejtoria e Përgjithshme e Parandalimit të Pastrimit të Parave ushtron veprimtarinë e saj me qëllim parandalimin dhe luftën kundër pastrimit të parave, financimit të terrorizmit e krimit financiar, në përgjithësi. 
E strukturuar në dy drejtori, Drejtoria e Analizës dhe Monitorimit dhe Drejtoria e Parandalimit dhe Mbikëqyrjes, DPPPP kryen funksionet e njësisë së informacionit financiar. Ajo shërben si qendër kombëtare dhe është përgjegjëse për mbledhjen, analizimin dhe shpërndarjen autoriteteve kompetente të të dhënave për dyshime për pastrim parash dhe financim të mundëshëm të terrorizmit. të dhënat mblidhen nga informacioni financiar i raportuar nga subjektet e parashikuara në ligjin nr.9917, datë 19.5.2008, “Për parandalimin e pastrimit të parave dhe financimit të terrorizmit”. 
Raportimi ka të beje me: rastet e transaksioneve financiare mbi vleren e parashikuar në ligj, rastet e dyshimta të detektuara nga subjektet raportuese, si dhe deklarimet e kalimit të “cash” brenda dhe jashtë kufijve të Republikes se Shqiperise.
Në vitin 2002 u nënshkrua MOU ndërinstitucional ndermjet Ministrise se Financave, BSH, SHISH, Prokurorise dhe Ministrise se Brendshme. për të realizuar detyrimet e percakuara nga institucionet qe nenshkruan kete memorandum dhe konventat nderkombetare të ratifikuara, si dhe për të bere të mundur: identifikimin, zbulimin, ngrirjen, bllokimin, sekuestrimin dhe konfiskimin e parave, pasurive, të ardhurave e fitimeve ose produketeve të rrjedhura nga veprimataria kriminale e kryesisht nga krimi i oragnizuar si dhe për penalizimin e anetareve të kësaj veprimtarie dhe parandalimin e këtij fenomeni u vendos të krijohet Grupi i Kontaktit në përbërje të te cilit ka specialistë nga këto institucione. Ky grup perbehet nga: Drejtori i Pergjithshem i DPPPP-se në rolin e Kryetarit të këtij Grupi; Perfaqesues i Ministrise se Brendshme (anëtar); Perfaqesues i Prokurorise se Pergjithshme(anetar); Perfaqesues i Sherbimit Informativ Shteteror (anetar); Perfaqesues i Bankës se Shqiperise (anetar).
Sektoret perberes të ketyre institucioneve qe ndjekin krimin ekonomiko-financiar, parashikojne format e bashkepunimit për të operuar sipas kerkesave të ligjit për shkembim informacioni, për individet, persona fizike dhe juridike, për të cilet dyshohet se origjina e pasurise se tyre mund të jete rrjedhoje e një veprimtarie kriminale; parashikojne detyra për marrjen e informacioneve në pikat e kalimit kufitar për rastet e nxjerrjes jashtë ose hyrjen brenda territorit të Republikes se Shqiperise se valutes cash ose ceqe udhetari; në varesi të situatave qe krijohen, sipas problemeve konkrete parashikojne detyra për vleresimin, domosdoshmerine dhe rendesine e bashkepunimit në shkembimin e informacioneve; bashkepunojne për zbulimin, dokumentimin dhe identifikimin e pasurive qe rrjedhin nga veprimtarite kriminale të organizuara sic jane: trafiku i qenieve humane, trafiku i drogës, trafiku i armeve, kontrabanda, evazioni fiskal etj. Grupi i Punes mblidhet jo me pak se një here në muaj për pergatitjen dhe marrjen e detyrave të perbashketa, si dhe jo me pak se një here në tre muaj në prani të ministrave dhe drejtuesve të institucioneve nenshkrues të këtij memorandumi. Rezultatet e punes i behen të njohura Qeverise. Anetaret e Grupit të Punes mbajne lidhje të vazhdueshme me titullaret e tyre duke u raportuar arritjet dhe problemet gjate ushtrimit të detyres.
Një ndihmese të konsiderueshme DPPPP jep në formalizimin e ekonomise. Shumica e deklarimeve dhe raportimeve qe bankat dhe institucionet financiare e jo financiare bejne ndihmojne në kete drejtim.
Në kuadrin e bashkepunimit nderinstitucional janë nenshkruar MoU me ILDKP dhe me Zyren e Antikorrupsionit dhe Kontrollit të Brendshem në Keshillin e Ministrave.
Shqiperia është anetare me të drejta të plota në Grupin Egmont qe prej vitit 2005 dhe perfaqesohet prane tij nga Drejtori i Pergjithshem i DPPPP-se. Drejtori i Pergjithshem i DPPPP-se është gjithashtu kryetrai i delegacionit të përhershëm prane Moneyval, në perberje të te cilit janë edhe një perfaqesues nga Ministria e Brendshme dhe një nga Ministria e Drejtesise.
Drejtoria e Përgjithshme e Parandalimit të Pastrimit të Parave përgjigjet për bashkëpunimin dhe bashkërendimin ndërkombëtar të luftës kundër pastrimit të parave dhe financimit të terrorizmit, në përputhje me standartet ndërkombëtare të përcaktuara nga Grupi ndërkombëtar kundër zbardhjes së kapitaleve GAFI-FATF, direktivat nr. 308, e vitit 1991, dhe nr. 97, e vitit 2001, direktiva e III-të e vitit 2005/60 e Bashkimit Evropian, konventat e Kombeve të Bashkuara kundër krimit të organizuar ndërkombëtar (Konventa e Palermos), dhe kundër trafikut të paligjshëm të drogave narkotike e lëndëve psikotrope (Konventa e Vjenës, e vitit 1988), Konventa e Kombeve të Bashkuara për luftën kundër financimit të terrorizmit, e vitit 1999, si dhe rezolutat e Asamblesë së Kombeve të Bashkuara.
Serioziteti dhe angazhimi i qeverise Shqiptare në luftën kundër financimit të terrorizmit, është konkretizuar jo vetem në hartimin e akteve nenligjore në zbatim të ligjit nr.9258, date 15.7.2004 për “Masat e luftes kundër financimit të terrorizmit”, VKM nr.718, dhe VKM nr.767, date 14.11.2007 për “Listen e shpallur të financuesve të terrorizmit”, por edhe në parashikimin për here të pare në ligjin e ri nr. 9917, date 19.5.2008” “Për parandalimin e pastrimit të parave dhe financimit të terrorizmit” të masave parandaluese të financimit të aktiviteteve të mundshme terroriste. 
Në muajin maj 2007 Ministri i Brendshem, Ministri i Financave, Prokurori i Pergjithshem si dhe Drejtori i Sherbimit Informativ Kombetar nënshkruan një memorandum bashkëpunimi për njesine e perbashket investigative në luftë kundër krimit të organizuar “ Memorandum i Bashkepunimit për Ngritjen e Njesise se Perbashket Hetuese për Krimin Ekonomik dhe Korrupsionin”[footnoteRef:2] duke bere të mundur sigurimin e bashkëpunimit midis ketyre agjencive me krijimin e një task-force të perbashket. [2:  Memorandum of Cooperation establishing the Economic Crimes and Corruption Joint Investigative Unit.] 

[bookmark: _Toc174774216][bookmark: _Toc197494883]III. 5. Ruajtja e kufirit shteteror
Menaxhimi dhe siguria në kufi, janë prioritet i Qeverisë Shqiptare, si në raport me detyrimet ligjore, politike dhe sigurinë kombëtare brenda vendit, ashtu edhe në marrëdhëniet ndërkombëtare veçanërisht në proçesin e anëtarësimit në strukturat euroatlantike, për ndërtimin e besimit me shtetet fqinje dhe më gjerë, si dhe për të kontribuar në luftën kundër krimit të organizuar.
Institucionalisht Policia Kufitare dhe e Migracionit ka pergjegjesine e mbikëqyrjes dhe kontrollit të kufirit, kontrollin e qarkullimit të njerezve, mjeteve dhe mallrave nepermjet kufirit shteteror. 
Kjo strategji i krijon hapësirën e nevojshme Strategjise së Menaxhimit të Integruar të Kufijve si dhe Planit të Veprimit të saj, për të thelluar masat në drejtim të rritjes së standardeve të kontrollit të kufijve, hyrjeve e daljeve, pengimit të realizimit të krimeve nepermjet kufirit dhe në veçanti krimit të organizuar e terrorizmit.
[bookmark: _Toc197494884]III. 6. Lufta kundër akteve terroriste 
Shqipëria bën pjesë në vendet qe kryejne një luftë aktive kundër terrorizmit, duke e vlerësuar si një rrezik serioz për popujt. 
Fakti qe në Shqipëri nuk ka raste të terrorizmit apo të rrezikut për terrorizem lidhet edhe me karakterin human të popullit shqiptar, lidhet me faktin se ky popull deshiron të jetoje në paqe dhe harmoni me popujt e tjerë.
Situata në Shqipëri është e qetë dhe me masa të plota në drejtim të parandalimit të akteve të mundshme terroriste, si të drejtuara kundër vendit tonë ashtu dhe ndaj vendeve të tjera.
Eksistenca e krimit të organizuar si dhe i mundësive për të ardhur financime për terrorizem të mundshem, kërkon rivlerësimin e përhershëm dhe një gatishmëri të lartë në drejtim të gjetjes se burimeve të informacionit, bashkëpunimit të ngushte midis institucioneve shteterore qe marrin angazhime në kete drejtim si dhe marrjes se masave me karakter parandalues.
Në kuader të zbatimit të “Planit Kombetar të Veprimit kundër Terrorizimit”, miratuar me VKM nr. 12, datë 28.1.2002, të gjitha institucionet shtetërore kanë detyrimet e tyre në luftën kundër terrorizmit. 
Kështu, krahas Drejtorise se Antiterrorit dhe Krimeve të Renda, në Departamentin e Hetimit Kriminal të Policise se Shtetit, detyrime të veçanta në luftën kundër terrorizmit kanë edhe Shërbimi Informativ Shteteror, Ministria e Mbrojtjes, Drejtoria e Pastrimit të Parave, në Ministrine e Financave, si dhe Prokuroria. 
Në kuader të bashkepunimit mes strukturave qeveritare, funksionon Komiteti Nderministror për fushat e kriminalitetit, ku aktivizohen edhe OJQ të ndryshme.
[bookmark: _Toc197494885]III.7 Lufta kundër korrupsionit
Lufta kundër krimit të organizuar është pare e lidhur ngushte me luftën kundër korrupsionit, sepse pa eliminuar ate nuk mund të kemi sukses në kete lufte.
Qeveria Shqiptare ka vlerësuar se lufta kundër elementeve të korruptuar është një prioritet i saj dhe ka marre një sere masash për uljen e nivelit të korrupsionit. Keshtu, ajo ka hartuar një strategji të veçante të luftes kundër korrupsionit duke synuar qe në një periudhe të shkurter kohore të minimizoje korrupsionin në institucionet shteterore.
Rritja e korrupsionit në përmasa tepër të rrezikshme, rënia e tregjeve nën kontrollin e monopoleve, zbatimi i dobët e i shtrembëruar i ligjit, vonesat në kryerjen e reformave kanë shkaktuar humbjen në shkallë të gjerë dhe në nivele tepër të larta të besimit të shqiptarëve të institucionet shtetëroreRaportet e ndryshme ndërkombëtare, por edhe studimet e sondazhet e ndryshme të kryera, si dhe konstatimet e aktorëve të ndryshëm qeveritarë e joqeveritarë, kanë theksuar, ndër të tjera:
- zbatimin e dobët të kuadrit ligjor antikorrupsion ekzistues. 
- zbatimin e dobët të instrumenteve administrative për të parandaluar korrupsionin (administrata publike, transparenca  e dobët, keqfunksionimi i sistemit të kontrollit, etj.);
- bashkërendimin e pamjaftueshëm ndërmjet strukturave të kontrollit/auditit dhe të ndjekjes penale që luajnë rol në fushën e luftës kundër korrupsionit;
- mosfunksionimin e institucioneve që kanë përgjegjesi ligjore në luftën kundër korrupsionit.
[bookmark: OLE_LINK1][bookmark: OLE_LINK2]Në rastin e sistemit të drejtësisë, disa nga problemet më shqetësuese lidhen me transparencën e ulët të proceseve penale dhe civile të drejtësisë, çka ka sjellë shkallë të ulët besueshmërie të publikut të sistemi gjyqësor; mungesën e transparencës dhe procedurat jo objektive të emërimit të gjyqtarëve e prokurorëve; mangësitë në statusin, pavarësinë dhe mbrojtjen e posaçme që u sigurohet gjyqtarëve; mangësitë infrastrukturore në gjykata, prokurori, burgje, dhoma paraburgimi, etj.; mungesën e statusit dhe pagat e ulëta të personelit administrativ të gjykatave; dhe shkallë jo të kënaqshme të ekzekutimit të vendimeve gjyqësore. 
Sistemi i prokurimeve publike shpesh nuk i ka shërbyer qëllimit të përdorimit të fondeve publike në mënyrë efikase. Vlerësimi i ofertave është i dobët dhe mbikëqyrja e pamjaftueshme. Përqindja e kontratave të realizuara në mënyrë të drejtpërdrejtë dhe jokonkurruese ka qenë e lartë. Ligji i ri për prokurimet publike parashtron parimet kryesore, siç janë: respektimi i procesit, dhënia e informacionit dhe transparenca.
Lufta kundër korrupsionit synon jo vetem në identifikimin e goditjen e rasteve të korrupsionit, por edhe në eliminimin e faktoreve e shkaqeve qe zhvillojne ate, në eliminimin e korrupsionit si fenomen, e për rrjedhoje rritjen e cilesise se luftes kundër krimit të organizuar.
Lufta kundër korrupsionit kërkon marrjen e masave ligjore, strukturore, administrative e koordinuese, kerkon një ndergjegjesim me të madhe të komunitetit dhe goditje të ashper të elementeve korruptive. Pikerisht, Strategjia e Luftes kundër Korrupsionit ka parashikuar një sere veprimesh e masash, të cilat do të bejne të mundur rritjen e luftes në kete drejtim, e për pasoje minimizimin e tij.
Në këtë strategji synohet qe masat e parashikuara në Strategjine kundër Korrupsionit të thellohen në drejtim të objektivave e prioriteteve duke bere të mundur përshpejtimin e masave për arritjen e qëllimit.
Puna e filluar sidomos në vitin 2007, tregon një rritje cilesore të goditjes se korrupsionit, tregon se kur ka angazhim serioz e koordinim të mire midis institucioneve qe luftojne korrupsionin, efektet pozitive janë të ndjeshme si në treguesit statistikore, ashtu dhe në reagimin e komunitetit kundrejt këtij fenomeni.
[bookmark: _Toc197494886]III.8  Mbrojtja e bashkepuntoreve
Lufta kundër krimit të organizuar, trafiqeve, korrupsionit e terrorizmit  është e lidhur dhe me marrjen e masave për mbrojtjen e deshmitareve e bashkepuntoreve të drejtesise. për kete qëllim Qeveria Shqiptare ka marre një sere masash për realizimin e kësaj mbrojtje e çuarjen deri në fund të hetimeve kundër grupeve të rrezikshme kriminale.
Duke e vlerësuar si një prioritet qe ndikon direkt në rritjen e efektivitetit të punes për luftën kundër krimit të organizuar, mbrojtja e deshmitareve ka ardhur duke u rritur e realizuar cilësisht. Keshtu, është ngritur në nivel drejtorie sektori qe realizon mbrojtjen e deshmitareve, si dhe është fuqizuar me burime financiare e materiale. janë hartuar aktet e nevojshme ligjore si dhe është ngritur një grup pune për ripunimin e ligjit sipas standardeve të vendeve të BE-se.
Në të gjitha rastet e paraqitura në dy vitet e fundit, kërkesat për mbrojtje të veçante, janë realizuar duke dhënë një kontribut të ndjeshëm në hetimin e grupeve kriminale, si dhe duke bërë të mundur eliminimin e kercenimeve e kanosjeve qe u janë bërë personave qe kanë pranuar marrjen në mbrojtje.
Ripunimi i ligjit dhe rritja e bashkëpunimit nderkombetar në drejtim të sigurimit të mbrojtjes se deshimtareve e bashkepuntoreve të drejtesise do të beje të mundur rritjen e efektivitetit të luftës kundër krimit të organizuar në Shqipëri.






[bookmark: _Toc174774224][bookmark: _Toc197494887]Kreu IV

[bookmark: _Toc197494888]Vizioni
Synimi strategjik afatgjate i implementimit të kësaj strategjie është “ ndertimi i një shoqerie, pa kercenime nga krimi i organizuar, në paqe dhe në permiresim të vazhdushem të cilesise se jetes se qytetareve, duke dhënë në kete mënyrë imazhin e një vendi të qetë e në standarte të larta të sigurise”.
Ky vizion është i lidhur ngushtësisht me përcaktimin e pergjegjesive të çdo institucioni, ndertimin e infrastruktures se plote ligjore, rritjen e kapaciteteve e aftësive tekniko-profesionale, zbatimin cilësor të masave e detyrave të parashikuara në planet e veprimit të strategjive të tjera të lidhura me te, rritjen e bashkëpunimit nder institucional dhe implementimin sipas fazave të kësaj strategjie.
Me implementimin e strategjise synohet qe në vitin 2013 të kemi një vend ku janë shkatërruar grupet kriminale, ku është minimizuar në maksimum krimi i organizuar, ku kriminaliteti nuk është shqetësim me për komunitetin dhe të kemi standarde të larta të sigurise, të jemi një vend ku ligji zbatohet rigorozisht dhe respektohen lirite dhe të drejtat e njeriut.

[bookmark: _Toc197494889]KREU V

[bookmark: _Toc197494890]Politikat e objektivat në luftë kundër krimit të organizuar e terrorizmit
[bookmark: _Toc197494891]V. 1 Për drejtimin e luftes kundër krimit të organizuar 
Fusha e luftës kundër krimit të organizuar dhe trafiqeve të paligjshme është një ndër fushat prioritare për Qeverinë Shqiptare si dhe një element shumë i rëndësishëm në kuadër të integrimit të Shqipërisë në Bashkimin Evropian. 
Nga ana e BE kerkohet angazhimi i Shqipërisë në nxitjen e bashkëpunimit rajonal dhe të marrëdhënieve të fqinjësisë së mirë për zhvillimin e projekteve me interes të përbashkët, për çështje që kanë të bëjnë me luftën kundër krimit të organizuar, migrimit të paligjshëm dhe trafikimit, duke përfshirë në veçanti atë të qënieve njerëzore, kontrabandën, trafikimin e paligjshëm të armëve dhe të makinave, etj. 
- Kryerja e hetimeve me qëllim shkaterrimin e plote të rrjeteve kriminale, organizateve kriminale apo grupeve të strukturuara, për të gjitha tendencat apo format e krimit.
- Partneriteti si një nder politikat kryesore të ketyre strukturave.
- Identifikimi i eksperinca e vendeve me të perparuara në luftë kundër krimit të organizuar.
- Rritja e riskut për personat apo grup personash të perfshire në keto aktivitete.
- Te zvogeloje oferten dhe destabilizoje tregun e drogave duke minimizuar perdorimin e saj.
- Eliminimi i rasteve të korrupsionit e krimeve në fushën  ekonomiko financiare.
- Sensibilizim në rritje të qytetareve në lidhje me efektet e krimit të organizuar në shoqerine shqiptare e në destabilizimin e ekonomise se vendit.
- Minimizim i trafikut të qenieve njerezore e trafiqeve të tjera.
- Realizim i parandalimit të pastrimit të parave në vend.
[bookmark: _Toc197494892]V.2 Për luftën kundër drogës
Qeveria Shqiptare, në përputhje me Strategjinë AntiDrogë, synon që: 
- të krijojë një sistem efikas të vlerësimit të rrezikut, që lidhet me ofertën për drogë, konsumin dhe efikasitetin e veprimtarive antidrogë;
- të forcojë e të përmirësojë aksionet kundër trafikimit të drogave ilegale dhe prekusorëve si një pjesë integrale e luftës kundër krimit të organizuar, pastrimit të parave dhe korrupsionit, 
- të përmirësojë ndërveprimin dhe bashkërendimin ndërmjet institucioneve shtetërore dhe jo shtetërore të angazhuara në luftën kundër drogave;
- të kontrollojë pasojat negative mbi shëndetin publik dhe mbi shoqërinë nga përdorimi i drogës, të forcojë bashkëpunimin me organizatat ndërkombëtare dhe vendet e tjera.
Politikat e drogës dhe veprimet do të përdoren për reduktimin e ofertës, trafikimin dhe kërkesën për drogat e paligjshme, si dhe për të ushtruar një kontroll më të efektshëm të shkelësve. Veprimet në këtë fushë do të bazohen në principe të rëna dakort sipas parimeve të Strategjisë Europiane për Drogën si dhe Koventave dhe instrumentave të tjera ndërkombëtare në këtë fushë.
[bookmark: _Toc197494893]V.3 Lufta kundër trafiqeve të tjera të paligjshme
Lufta kundër trafiqeve të paligjshme bazohet në strategjite kundër trafikut të qenieve njerezore dhe ate të luftes kundër trafikut të femijeve, si dhe në planet e veprimit perkatese për çdo forme të trafikut të paligjshem. Implementimi i Strategjise se Luftes kundër Krimit të Organizuar do të thelloje masat në drejtim të goditjes e parandalimit të ketyre trafiqeve.
Drejtimet kryesore ku do të perqendrohet lufta kundër trafiqeve të paligjshme jane:
- Lufta kundër trafikut të qenieve njerezore;
- Lufta kundër trafikut të armeve dhe municioneve;
- Lufta kundër trafikut të mjeteve motorrike;
- Lufta kundër trafikut të veprave të artit;
- Parandalimi dhe minimizimi i kontrabandimit të personave
[bookmark: _Toc197494894]V. 4 Për parandalimin e pastrimit të parave
Parandalimi i pastrimit të parave do të sjelle renien e krimit të organizuar, dekriminalizimin e aktivitetit ekonomik në vend dhe është prioritet i Qeverise Shqiptare. 
Në këtë synim Qeveria Shqiptare do të bashkëpunojë me vendet e tjera me qëllim parandalimin e përdorimit të sistemeve të tyre financiare për pastrimin e të ardhurave nga aktivitete kriminale në përgjithësi, si dhe përdorimin e tyre për qëllime të financimit të terrorizmit.
Bashkëpunimi në këtë fushë do të mbështetet në zbatimin e standarteve dhe mekanizmave të përshtatshme, për luftimin e pastrimit të parave dhe financimit të terrorizmit, duke u fokusuar në mënyrë të veçantë në standartet e Bashkimit Evropian dhe instrumentave të tjerë ndërkombëtare në këtë fushë.
- Zbatimi dhe implementimi i ligjit të ri nr.9917, date 19.5.2008 “Për parandalimin e pastrimit të parave dhe financimit të terrorizmit”, si dhe rritja e numrit të raporteve (RTV dhe RAD) të marra, deri në masen 100.000 brenda vitit 2008; rritja e numrit të inspektimeve deri në 130 brenda vitit 2008.
- Zbatimi i politikave dhe strategjive kombetare për parandalimin e pastrimit të parave dhe luftes kundër financimit të terrorizmit.
- Dizenjimi i një platforme IT të plote dhe eficente për të ndihmuar në thithjen, analizimin dhe shperndarjen e informacionit financiar: perpunimi eficent i informacionit financiar të marre nepermjet RTV e RAD me qëllim hartimin dhe perpilimin e dosjeve të plota për tu referuar në Prokurorine e Pergjithshme për ndjekje penale.
- Rritja e eficences në pune dhe shtimi i rasteve të parandaluara të pastrimit të parave dhe financimit të terrorizmit.
[bookmark: _Toc197494895]V. 5 Për ruajtjen e kufijve e migracioni
Menaxhimi dhe siguria në kufi, përbën një angazhim të Qeverisë Shqiptare si në raport me detyrimet ligjore, politike dhe sigurinë kombëtare brenda vendit, ashtu edhe në marrëdhëniet ndërkombëtare veçanërisht në proçesin e anëtarësimit në strukturat euroatlantike, për ndërtimin e besimit me shtetet fqinje dhe më gjerë, si dhe për të kontribuar në luftën kundër krimit të organizuar.
Poltika për realizimin e kufijve të hapur, por në të njëjtën kohë të kontrolluar dhe të sigurte kërkon menaxhimi efiçent i kufirit duke u angazhuar të punojë së bashku me vendet e rajonit për të arritur ate në shkallë rajonale.
- Adoptimi i standardeve të larta të kontrollit në kufi si dhe kontrollit të te huajve.
- Perafrimi i legjislacionit kombëtar për kufirin me standartet e vendeve të BE. 
- Partneriteti me strukturat qe operojne në kufi si dhe me strukturat homologe të vendeve fqinje.
- Implementimi i strategjise se menaxhimit të integruar të kufirit.
- Politike efikase ndaj shtetasve të huaj brenda vendit dhe luftë kundër terrorizmit e krimit të organizuar, qe mund të kryhet nepermjet kufirit.
Forcimi i kontrollit të kufijve për të parandaluar aktivitetet kriminale si dhe çdo aktivitet tjetër që mund të vërë në rrezik sigurinë e vendit është synim i strukturave qe operojne në kufi dhe qe do të realizohet me implementimin e Strategjise se Menaxhimit të Integruar të Kufirit. Këto kontrolle do të synojnë të:
- Pengojnë kriminelët të kryejnë aktivitete ilegale ndërkufitare, duke parandaluar ose duke zbuluar aktivitetet e tyre. 
- lufta ndaj trafiqeve të të gjitha llojeve, imigracionit të paligjshëm, terrorizmi dhe krimi i organizuar, do të jenë në fokusin e strukturave që merren me kontrollin e kufirit. 
- Kontrolli i “dyerve” konsiderohet mjaft i dobishëm dhe efiçent për parandalimin e zhvillimit dhe përhapjes se krimit, ndëshkimin e kriminelëve dhe pakësimin e përfitimeve të tyre të paligjshme.
Institucionet kombëtare (sidomos doganat, policia kufitare, autoritetet fito-sanitare, etj) nepermjet implementimit të ketyre strategjive do të forcojnë bashkëpunimin ndërinstitucional, për t’i bërë pikat e kalimit të kufirit më efiçente, si për sa i përket flukseve të mallrave dhe personave, ashtu edhe për sa i përket kontrollit të aktiviteteve kriminale ndërkufitare.
[bookmark: _Toc197494896]V. 6 Për luftën kundër akteve terroriste 
Shqipëria angazhohet plotësisht për të përmbushur në mënyrë aktive dhe t’u përkushtuar me të gjitha detyrat dhe përgjegjësitë e saj në luftën globale kundër terrorizmit, duke e konsideruar atë si rrezikun dhe armikun numër një të paqes, sigurisë dhe demokracisë në botë.
- Pengimi i përdorimit të territorit shqiptar si bazë për planifikimin, organizimin, kryerjen e krimeve terroriste, apo nxitjen e pjesëmarrjen në këto krime në çdo forme; përfshirë parandalimin e hyrjes së elementeve terroriste apo fitimin nga ana e tyre të statusit të refugjatit, apo të së drejtës së qendrimit si individ apo kolektiv, për t’u organizuar trajnuar, gjetjen e armeve apo çdo aktivitet tjetër i kamufluar.
- Bashkëpunimi dhe koordinimi i veprimeve me shtetet e tjera kontraktuese, në veçanti me SHBA-ne dhe vendet e tjera për problemet e luftës kundër terrorizmit.
- Forcimi i sistemeve për zbulimin e transportit, eksportimit, grumbullimin e armëve municioneve dhe eksplozivave e armëve të tjera të dëmtimit në masë. 
- Forcimin e mekanizmave për sigurinë dhe mbrojtjen e vaçantë të personave të rëndësishëm.
- Forcimin e mekanizmave për sigurine dhe mbrojtjen instalimeve kryesore, impianteve, objekteve të rëndësishme shtetërore dhe private dhe mjetet e transportit publik, për parandalimin e akteve terroriste.
- Vënien në zbatim për mbrojtjen dhe sigurinë e personave dhe misioneve diplomatike dhe konsullore; të organizatave ndërkombëtare dhe rajonale të akredituara në vendin tonë, në përputhje me marrëveshjet  ndërkombëtare të cilat rregullojnë këtë fushë.
- Rritjen e masave të sigurisë dhe koordinimin me çdo shtet në lidhje me informimin, me qëllim për të ekspozuar objektivat e grupeve dhe organizatave terroriste, të pengojë skemat e tyre dhe të bëjë të ditur rrezikun që paraqesin për sigurinë dhe stabilitetin.
- Të krijojë bazën e të dhënave për mbledhjen dhe analizën e informacioneve mbi elementet, grupet, lëvizjet dhe organizatat terroriste, si dhe të monitorojë zhvillimet në lidhje me fenomenin e terrorizmit dhe të eksperiencave të sukseshme në luftën kundër tij. Ky informacion duhet rifreskuar dhe të shkëmbehet me autoritet kompetente të shteteve të tjera, sipas kufizimeve të marrëveshjeve dhe proçedurave.
[bookmark: _Toc197494897]V. 7 Lufta kundër korrupsionit
Lufta kundër korrupsionit është e lidhur ngushtësisht me luftën kundër krimit të organizuar, trafiqeve të paligjshme e terrorizmit, si dhe është një fenomen që ngjall shqetësim në komunitet.
Përparësitë themelore të punës së institucioneve të shtetit  do të përqëndrohen në fushat e mëposhtme.
Parandalimi, transparenca, gjithëpërfshirja dhe edukimi. 
- Forcimi i sistemit politik dhe i etikës së funksionimit publik, duke përfshirë financimin e partive politike dhe fushatave zgjedhore, reformimin e sistemit zgjedhor, rregullimin e veprimtarive të lobimit dhe rishikimin e mekanizmave vetërregullues.
- Modernizimi dhe konsolidimi i procedurave, duke përfshirë reforma rregullatore të licensimit dhe shërbimeve publike. 

- Reformat sektoriale (kontrolli, klima e biznesit, shërbimi civil, prokurimi publik, arsimi, shëndetësia, financat, drejtësia, pushteti vendor, etj.); për shembull, ligji i ri për prokurimin publik, me mbështetjen e Agjencisë së Prokurimeve Publike, do të përmirësojë ndjeshëm transparencën e procedurave, duke kërkuar tendera të hapur.
- Konsolidimi i transparencës dhe integritetit në administratën publike nëpërmjet mundësisë së lirë dhe të plotë për t’u njohur me të dhënat mbi veprimtarinë e institucioneve publike dhe realizimi e ‘e-government’ në nivelin e qeverisjes qendrore.
- Përafrimi i legjislacionit, veçanërisht përputhshmëria e kuadrit ligjor me konventat penale e civile kundër korrupsionit të Këshillit të Europës dhe vënia në zbatim e detyrimeve të konventës së Kombëve të Bashkuara kundër korrupsionit
- Fushatat informuese dhe masa edukuese të qëndrueshme.
- Hetimi dhe dënimi i korrupsionit.
- Sigurimi i efektshmërisë së ndjekjes penale dhe rritjes së shpejtësisë së gjykimit.
- Rritja e integritetit dhe rezistencës ndaj korrupsionit në sistemin e drejtësisë.
- Forcimi i mjeteve administrative në luftën kundër korrupsionit.
- Pjesëmarrja e publikut në denoncimin e korrupsionit.
- Konsolidimi i bashkëpunimit dhe bashkërendimit të brendshëm e ndërkombëtar.
- Konsolidimi i mekanizmave në bashkëpunimin ndërmjet agjencive të zbatimit të ligjit.
- Konsolidimi i mekanizmave të qëndrueshëm për shkëmbimin periodik të informacionit.
- Zbatimi i efektshëm i instrumenteve antikorrupsion rajonale e ndërkombëtare.
Lufta e nisur kohët e fundit do të thellohet deri në vënien para përgjegjësisë të të gjithë personave fajtore, deri në eliminimin e shkaqeve qe bejne të mundur penetrimin e saj në institucionet shteterore, si dhe marrjen e masave për parandalimin e metejshem të zhvillimit të korrupsionit.
Qeveria Shqiptare është e angazhuar plotësisht në kete lufte, duke e vendosur atë si një prioritet të saj.
Masat e marra synojnë në këto drejtime:
- Në implementimin e akteve ndërkombëtare e ato ligjore me synim krijimin e një legjislacioni të plotë për të parandaluar korrupsionin.
- Në ndërhyrjen, shtesat, amendimin e legjislacionit me synimin eliminimin e mundësive për të kryer korrupsion
- Vënien në punë të strukturave tashmë të krijuara si njësia e përbashkët e hetimit, bazuar në memorandumin e firmosur midis MB,PP, MF e SHISH
- Forcimin e kontrollit të brendshëm në institucionet shtetërore
- Krijimin e strukturave operuese në gjithë vendin në Policinë e Shtetit për të luftuar korrupsionin.
- Krijimin e sistemeve të informimit e bashkëpunimit me komunitetin për të luftuar korrupsionin.
- Krijimin e një database për informacionin në lidhje me korrupsionin për grumbullimin e analizimin e informacionit si dhe marrjen e masave për parandalimin e tij.
- Ndërgjegjësimin e komunitetit për rrezikun nga korrupsioni si dhe pasojat e tij në jetën shoqërore të evndit.
- Zhvillimin e hetimeve të plota për rastet e korrupsionit duke synuar në identifikimin e faktorëve që krijuan korrupsionin, lidhjen e tij me vepra penale të tjera e sidomos me krimin e organizuar, si dhe eliminimin e tyre.
[bookmark: _Toc197494898]V.8  Mbrojtja e dëshmitarëve
Politikat për mbrojtjen e dëshmitarëve:
- Rritja e efektivitetit të programit për mbrojtjen e dëshimtarëve e bashkëpuntorëve të drejtësisë do të jetë prioritet i punës i Qeverisë. Ajo do të kërkojë:
- hartimin e një ligji të plotë e sipas standarteve evropiane për mbrojtjen e dëshmitarëve e bashkëpuntorëve të drejtësisë;
- zhvillimin e udhëzimeve për personelin e sistemit të drejtësisë për rastet kur duhet të kërkojnë programe mbrojtje;

- rritjen e bashkëpunimit midis agjencive të ndryshme për mbrojtjen e dëshimtarëve si prokurori, gjykatë, polici etj.
- realizimin e trajnimeve për policinë, prokurorinë, gjykatën etj lidhur me praktikat më të mira të mbrojtjes së dyshimtarëve;
- rritjen e fondeve e kapaciteteve për Drejtorinë e Mbrojtjes së Dëshmitarëve;
- marrjen e masave që synojnë bashkëpunimin mbështetës ndërkombëtar me qëllim lejimin e programeve të mbrojtjes edhe jashtë kufijve;
- perdorimin e telekomunikimeve audiovizive për dhënien e dëshmive në gjykatë, kur prania e tyre atje është e pamundur;
- promovimi i shkëmbimit të praktikave më të mira midis vendeve evropiane, si dhe përdorimi i rrjeteve të ekspertëve të europolit për mbrojtjen e dëshmitarëve.

Për të arritur vizionin si dhe realizuar misionin e strategjisë përcaktohen objektiva të përgjithshme si dhe objektiva afatshkurtra, afatmesme e afatgjata.
- Objektiva afatshkurtra janë ato që do të arrihen në periudhën gjatë vitit 2008.
- Objektiva afatmesme janë ato që do të arrihen në periudhën 2009-2010.
- Objektiva afatgjata janë ato që do të arrihen në periudhën 2011-2013.
Objektivat e kësaj strategjie do të adoptohen në strategjitë tjera sektoriale. Ato nuk do të zëvendësojnë objektivat e paraqitura në to, por do të jenë zgjerim e thellim i tyre dhe masat për realizimin e këtyre objektivave do të paraqiten në planet e veprimit të gjithe institucioneve shtetërore e të tjera që marrin detyrime nga kjo strategji dhe nga strategjitë sektoriale që lidhen me krimin e organizuar, trafiqet e paligjshme e terrorizmin.
Kushti kryesor për përmbushjen e objektivave të kësaj strategjie është rritja e bashkëpunimit, marrja e detyrimeve nga të gjitha institucionet dhe aktorët duke synuar një reagim proaktiv të të gjithë agjencive të zbatimit të ligjit kundër krimit të organizuar, trafiqeve të paligjshme e terrorizmit.
[bookmark: _Toc197494900]V. 8 Objektiva afatshkurtra: (shkurt 2008 – dhjetor 2008)
- Ripunimi e azhornimi i gjithë planeve të veprimit të hartuara deri në miratimin e kësaj strategjie, hartimi i planeve të veprimit të reja nga gjithë institucionet që nuk kanë patur të tilla deri tani dhe që marrin detyra sipas drejtimeve të krimit të organizuar e terrorizmit.
- Planet e veprimit të hartohen sipas fazave që përcakton kjo strategji.
- Krijimi i strukturave sipas kërkesave apo të parashtruara në strategjitë e tjera, rishikimi i komiteteve, komisioneve, sekretarive apo çdo funksion tjetër i krijuar nga strategjitë sektoriale me qëllim zgjerimin e kompetencave apo funksionimin e tyre për gjithë drejtimet e luftës kundër krimit të organizuar e terrorizmit.
- Hartimi dhe përqasja e legjislacionit sipas standardeve të BE, në lidhje me luftën kundër krimit të organizuar, trafiqeve të paligjshme e terrorizmit, luftën kundër korrupsionit, si dhe akteve të tjera të funksionimit të strukturave që kanë pergjegjesi për këtë drejtim, bazuar në strategjitë e tjera si dhe në planet e veprimit.
- Hartimin e gjithë akteve të nevojshme që do të thellojnë bashkëpunimin me struktura homologe të vendeve të rajonit e me gjerë në luftën kundër krimit të organizuar ndërkufitar e formave të ndryshme të krimit të organizuar, korrupsionit apo terrorizmit.
- Krijimin i një sistemi të transmetimit të informacionit brenda strukturave të përfshira në luftën kundër krimit të organizuar.
- Minimizimin e përdorimit të drogave në vend, si dhe parandalimin e kultivimit të bimës së kanabis sattivës.
- Përfundimin e sistemeve të IT për transmetimin e analizën e informacionit që bën fjale për vepra penale të krimit të organizuar e terrorizmit.
-Zgjerimin e aplikimit të teknikave të reja të investigimit, brenda suazës së përcaktuar në ligj, për gjithë format e shfaqjes së krimit të organizuar.
- Identifikimin e analizën e situatës së grupeve kriminale që kryejnë, apo dyshohet se kryejnë vepra penale të lidhura me krimin e organizuar e terrorizmin.

- Realizimin e trajnimeve të vazhdueshme profesionale për specialistët që punojnë në strukturat që kryejnë veprimtari kundër krimit të organizuar e terrorizmit. Shfrytëzimin e eksperiencave të vendeve të tjera në këtë drejtim.
- Zhvillimi dhe thellimi i transparences për komunitetin në lidhje me goditjen e krimit të organizuar.

- Realizimin e një kontrolli të kufirit shtetëror, apo të te huajve, duke ju përafruar standardeve të vendeve të BE.
- Realizimin e një sistemi të plotë të informimit për tentativa të pastrimit të parave nga Drejtoria e Pergjithshme kundër Pastrimit të Parave .
- Hartimi dhe përqasja e legjislacionit sipas standardeve të BE, në lidhje me luftën kundër krimit të organizuar, pastrimit të parave si dhe vënien në përdorim të sendeve apo mallrave që rrjedhojnë nga një krim.
- Krijimin e një baze të dhënash për gjithë shqiptarët që janë shpallur fajtor dhe janë dënuar nga gjykatat e vendeve të huaja, janë duke kryer dënimin apo e kanë kryer atë, për vepra penale që përcaktohen si krim i organizuar apo trafiqe të paligjshme.
- Krijimin e një baze të dhënash për shtetasit shqiptarë që banojnë jashtë vendit dhe që ka informacione se kryejnë vepra penale në ato vende në lidhje me krimin e organizuar, trafiqe të paligjshme, pastrim parash e terrorizëm.
- Thellimin e vazhdueshëm të bashkëpunimit midis institucioneve brenda vendit si dhe me ato homologe të vendeve të tjera për luftën kundër krimit të organizuar e terrorizmit.
- Venien në eficensë të plotë të një sistemi analitik të informacionit që bën fjalë për krim të organizuar e terrorizem, realizimin e shkëmbimit të informacionit me shpejtësi e cilësi si dhe përqëndrimin e tij në strukturat e Policisë së Shtetit.
- Kryerjen e studimeve të plota për ecurinë e punës në drejtim të goditjes e parandalimit të formave të ndryshme të krimit të organizuar, përcaktimin e nevojave materialo financiare për strukturat që operojnë në këtë drejtim dhe plotësimin e tyre mbi bazën e mundësive që ka çdo institucion.
- Ngritjen e një sistemi raportimi e monitorimi për rezultatet e hetimeve e gjykimeve të rasteve të krimit të organizuar, trafiqeve të paligjshme e terrorizmit, të sekuestrimit të pasurive që rrjedhojnë nga veprimtaria kriminale si dhe tentativave të pastrimit të parave.
- Kryerjen e analizave të përbashkëta midis institucioneve të gjurmimit, hetimit e gjykimit lidhur me grupe kriminale të hetuara e gjykuara për krime të organizuar e terrorizëm., në funksion të marrjes se masave parandaluese.
- Krijimin e një sistemi të informatizuar statistikor midis institucioneve që gjurmojnë, hetojnë apo gjykojnë çështje të krimit të organizuar e terrorizmit.

- Realizim i parandalimit të krimit të organizuar në gjithë format që paraqitet ai dhe minimizim i veprave penale që lidhen me krimin e organizuar e trafiqet  e paligjshme si dhe luftën kundër korrupsionit duke arritur në standardet e vendeve më të zhvilluara në këtë drejtim.
- Realizim i parandalimit të akteve të mundshme terroriste në vendin tonë apo nëpërmjet vendit tonë.
- Hartim i një sistemi ligjor apo akteve të tjera sipas standardeve të BE dhe që krijon hapësirën e duhur apo instrumentet e nevojshme për parandalimin e goditjen e krimit të organizuar e terrorizmit. 
- Paraqitje e strukturave të specializuara të shtetit të afta profesionalisht dhe të angazhuara maksimalisht në drejtim të identifikimit e goditjes së krimit të organizuar
- Realizim i goditjes së gjithë grupeve kriminale që kryejnë apo kanë kryer veprimtari të krimit të organizuar, të evidencuara në fazën e parë dhe të dytë të kësaj strategjie, duke identifikuar moton “se asnjë person apo grup kriminal që kryen krime të formave të krimit të organizuar nuk do ti shpëtojë ndëshkimit të ligjit”.
- Paraqitja e strukturave të shtetit shqiptar si partnere të aftë profesionalisht, të barabartë dhe të besueshëm për strukturat homologe të vendeve të tjera.

Per përgatitjen, hartimin dhe ndjekjen e zbatimit të Strategjisë Ndërsektoriale të Luftes kundër Krimit të Organizuar është ngritur Grupi Ndërministror i Punës me urdhër të Kryeministrit nr.164, datë 27.07.2006. në zbatim të këtij Urdhri, cdo institucion i përfshirë në këtë strategji do të hartojë detyra dhe masa konkrete për zbatimin e saj. 
Menjëherë me miratimin e kësaj strategjie, do të bëhen pjesë e saj gjithë objektivat dhe masat e parashikuara për tu marrë në planet e veprimit të hartuara në strategjitë sektoriale të formave të krimit të organizuar, në strategjitë për zhvillim, në planet e veprimit të hartuara përveç këtyre strategjive si dhe në programet apo planet e veçanta të punës të çdo institucioni ku parashikohen detyra për luftën kundër krimit të organizuar, trafiqeve të paligjshme, pastrimit të parave e terrorizmit.
Për vetë mënyrën e ndërtimit që ka kjo strategji, ajo nuk shmang strategjitë e tjera, por synon në thellimin e masave për implementimin e plotë të tyre.
 Detyra për institucionet:
- Të marrin detyrimet e përcaktuara në këtë strategji dhe në strategjitë e tjera sektoriale të luftës kundër krimit të organizuar e terrorizmit dhe të hartojnë plane veprimi apo programe pune për implementimin e tyre sipas fazave të parashikuara në këtë strategji.
Planet e veprimit apo programet e punës do të bëhen pjesë e kësaj strategjie dhe do të monitorohen bashkërisht.
- Të ngrenë menjëherë grupet e punës për implementimin e detyrave të tyre si dhe të përcaktojnë pikat e kontaktit, përgjegjëse për raportimin e koordinimit e zbatimit të detyrave të përcaktuara në strategji.
1. Ministria e Brendshme (Policia e Shtetit) 
- Të marrë përgjegjësinë e hartimit të nismave për koordinim si dhe bashkëveprim midis institucioneve të ndryshme të përmendura në këtë strategji. 
- Të grumbulloje planet e veprimit apo programet e punës të gjithë institucioneve të tjera dhe ti bëjë pjesë të kësaj strategjie.
- Të marrë inisiativën për ripunimin e azhornimin e strategjive të tjera sektoriale me politikat dhe objektivat e parashikuara në këtë strategji.
2. Ministria e Drejtësisë
- Të hartojë detyra të veçanta në zbatim të objektivave të strategjisë dhe të japë ndihmesën e saj në hartimin e akteve ligjore të parashikuara në këtë strategji si dhe në strategjitë sektoriale.
- Të kërkojë instrumentet e nevojshme për inspektimin e vendimeve të dhëna kundër autorëve të krimit të organizuar e terrorizmit etj.
3. Ministria e Financave
- Të nxjerrë urdhra dhe udhëzime të posaçme në zbatim të ligjit të ri nr. 9917, datë 19.05.2008 “Për parandalimin e pastrimit të parave dhe financimit të terrorizmit” dhe MoU ndërinstitucionale të nënshkruar nga institucionet partnerë të fushës në lidhje me detyrimet e këtyre institucioneve (DPPPP, DPD, DPT, AAPSK), si dhe format dhe mënyrat konkrete të bashkëpunimit në këtë fushë. 
4. Prokuroria
- Të hartojë detyra të veçanta për zbatimin e objektivave të përcaktuara në këtë strategji për organin e prokurorisë.
5. Shërbimi Informativ Shtetëror
Të hartojë detyra të veçanta për zbatimin e objektivave në drejtim të luftes kundër krimit të organizuar, trafiqeve të paligjshme, pastrimit të parave si dhe luftën kundër terrorizmit.
6. Ministria e Punës, Çështjeve Sociale dhe Shanseve të Barabarta 
- Të hartojë detyra të veçanta për arritjen e objektivave të parashikuara në këtë strategji sidomos në eliminimin e pasojave të ardhura nga krimi i organizuar për trajtimin e viktimave të trafikut etj.
7. Ministria e Puneve Publike, Transportit dhe Telekomunikacionit 
- Të hartojë detyra të veçanta për arritjen e objektivave të parashikuara në këtë strategji sidomos për marrjen e masave të pengimit të trafikut të mjeteve motorike nëpërmjet një sistemi perfekt të regjistrimit e kontrollit të mjeteve.
8. Ministria e Mbrojtjes 
- Të hartojë detyra të veçanta për arritjen e objektivave të strategjisë për këtë institucion, sidomos në drejtim të shkëmbimit të informacionit, në krijimin e kapaciteteve dhe aseteve ushtarake për përdorim të integruar të tyre edhe nga institucionet e tjera shtetërore si dhe për vënien e tyre në dispozicion të organizmave ndërkombëtar në kuadër të luftës kundër terrorizimit.
9. Ministria e Punëve të Jashtme 
- Të hartojë detyra të veçanta për arritjen e objektivave të kësaj strategjie sidomos në fushën  e bashkëpunimit të institucioneve shqiptare me homologet e huaj e organizatat ndërkombëtare.
10. Ministria e Arsimit dhe Shkencës
- Të hartojë detyra të veçanta për arritjen e objektivave të kësaj strategjie duke u fokusuar; “Për luftën kundër fenomenit të përdorimit, abuzimit dhe shpërndarjes së drogës në mjediset shkollore”; për parandalimin e braktisjes së shkollës dhe përfshirjen e të miturve në kriminalitet; përfshirja në kurrikula e temave për parandalimin e trafikimit të qënieve njerëzore, etj.
11. Ministria e Bujqësisë, Ushqimit dhe Mbrojtjes së Konsumatorit
- Të hartojë detyra të veçanta për arritjen e objektivave të kësaj strategjie duke u fokusuar në masat për “Për luftën kundër kultivimit të bimëve narkotike” etj.
12. Ministria e Shëndetësisë
- Të hartojë detyra të veçanta për arritjen e objektivave të kësaj strategjie sidomos në drejtim “Për forcimin e masave të kontrollit kundër prekursorëve dhe drogave që përdoren në shendetësi”.

Monitorimi është procesi i pasqyrimit të implementimit të strategjise së luftës kundër krimit të organizuar e terrorizmit si dhe arritjen e objektivave të parashikuara për këtë qëllim.
Ligji nr.9284, datë 30.9.2004 “Për parandalimin dhe goditjen e krimit të organizuar”, parashikon ngritjen e  Komitetit Këshillues për Masat kundër Krimit të Organizuar  pranë Këshillit të Minsitrave, e cila do të jetë struktura përgjegjës për monitorimin e kësaj Strategjie. Deri në ngritjen dhe vënien në funksionim të këtij Komiteti, kjo përgjegjësi i përket Grupit Ndërministror të Punës në zbatim të urdhrit të Kryeministrit nr.164, datë 27.7.2006 dhe Sekretariatit Teknik, të ngritur me urdhër të Ministrit të Brendshëm. Ministria e Brendshme nëpërmjet Sekretariatit Teknik do të përgatisë buletinin 3-mujor, bazuar në raportimet që do të bëjnë institucionet e tjera.
Në strategji është parashikuar që përgjegjësinë e hartimit të nismave për koordinim, si dhe bashkëveprim midis institucioneve të ndryshme të përmendura në këtë strategji ta ketë Ministria e Brendshme e cila nëpërmjet Sekretarit Teknik: 
- Të grumbullojë detyrat e veçanta të të gjithë institucioneve të tjera;
- Të marrë inisiativën për ripunimin e azhornimin e strategjive të tjera sektoriale me politikat dhe objektivat e parashikuara në këtë strategji.
Monitorimi i këtyre rezultateve do të jetë i brendshëm dhe i jashtëm. Monitorimi i brendshëm do të vlerësojë progresin e bërë duke u mbështetur të indikatorët:
- Si indikatorë të brendshëm do të jenë:
- shkatërrimit të grupeve kriminale të përfshira në këto aktivitete;
- sekuestrimin e pasurive të rrjedhura nga këto aktivitete të paligjshme;
- arrestimin e personave me karriere kriminale;
- treguesit e tregut të paligjshëm;
- minimizimin e korrupsionit dhe renditjen e Shqipërisë në vendet që luftojnë me efektivitet korrupsionin;
- përdorimin e formave dhe mjeteve të vecanta të hetimit;
- paraqitja e një situate të sigurtë në vend e standarte të mira të rendit.
Si indikatore të jashtëm do të jenë:
- vlerësimet e publikut, qytetareve dhe bizneseve të ndryshme nëpërmjet matjes së përceptimit të publikut duke përdorur pyetesore, intervista dhe organizuar forume të hapura;
- vlerësimet e institucioneve ndërkombetarë, në raporte periodike apo buletine;
- vlerësimet e vendeve të rajonit për treguesit e minimizimit të krimit të organizuar në Shqiperi.
Të gjitha institucionet e tjera do të dërgojnë një raportim të plotë për masat e marra lidhur me implementimin e kësaj strategjie, si dhe strategjive të tjera çdo fund 3-mujori në Ministrinë e Brendshme duke shpjeguar dhe arritjet e realizuara nga implementimi i masave. 
Qeveria do të marrë në analizë punën e institucioneve të përmendura në këtë strategji në drejtim të luftës kundër krimit të organizuar e terrorizmit çdo vit si dhe do të bëjë publike arritjet pas çdo faze të implementimit të objektivave e planeve të veprimit, si dhe pasqyroje arritjet kundër krimit të organizuar.
